Penceroboh berani langgar undang-undang kerana disokong MCA, DAP?

BANGI, 21 Muharram 1442H, Rabu – Tanah milik kerajaan Pahang di Raub yang diceroboh secara haram seharusnya diwartakan sebagai Tanah Rizab Melayu atau tanah wakaf.

Saranan itu dilihat wajar bagi memastikan tanah berkenaan dapat dipelihara atau dibangunkan semula untuk dinikmati oleh mereka yang berhak mengikut lunas undang-undang, kata pemerhati politik, Ustaz Ibrahim Hassan al-Hafiz.

Beliau menyifatkan tindakan penceroboh mengaut segala keuntungan secara haram tanpa membayar sebarang cukai adalah tidak adil kepada kerajaan negeri yang kerugian hasil pendapatan dan seluruh rakyat Malaysia yang membayar cukai setiap tahun.

“Kes pencerobohan tanah secara haram adalah sesuatu yang serius kerana melanggar akta dan undang-undang memandangkan Malaysia adalah sebuah negara yang menjunjung tinggi kedaulatan undang-undang.

“Mereka yang bertindak melanggar undang-undang dengan sengaja adalah penjenayah dan jika melawan pihak berkuasa adalah samseng.

“Adakah penceroboh ini berani melanggar undang-undang kerana mendapat sokongan daripada parti politik Cina MCA dan DAP?

“Adakah MCA dan DAP menyokong pelanggaran undang-undang dan melindungi samseng secara terbuka?,” soalnya ketika dihubungi Ismaweb.net hari ini.

Beliau berkata demikian ketika diminta mengulas mengenai perjumpaan Naib Presiden MCA, Senator Datuk Seri Ti Lian Ker bersama-sama Exco kerajaan negeri, Datuk Abd Aziz Mat Kiram yang difahamkan cuba mencari jalan penyelesaian berhubung isu penceroboh tanah kerajaan negeri Pahang.

Terdahulu, Lian Ker berkata, sementara ada pihak cuba mengeksploitasi dan memomokkan peneroka-peneroka dengan memutar belitkan isu di luar perspektif semata-mata atas naratif perkauman, pihaknya bersama-sama exco tempatan cuba mencari penyelesaian dengan memberi pertimbangan kepada sosioekonomi.

“… dan perundangan melalui perspektif yang sihat, secara hemah dan positif. Syabas kepada permuafakatan!,” katanya.

Mengulas lanjut, Ustaz Ibrahim berkata, MCA dan DAP seharusnya membantu kerajaan dengan memastikan setiap warganegara menjadi rakyat yang beradab dengan mematuhi undang-undang demi menjaga keharmonian negara dan bukan sebaliknya.

“Jika MCA dan DAP ikhlas mahu membantu penceroboh haram tersebut, mereka sepatutnya menawarkan alternatif peluang pekerjaan yang lain dan bukan memberikan harapan palsu dengan menentang undang-undang dan pihak berkuasa,” tegasnya.

Pada 1 Ogos lalu, kerajaan Pahang mula bertindak tegas dalam menangani kegiatan pengusaha kebun durian di Raub yang diusahakan secara haram di atas tanah kerajaan dan kawasan hutan simpan.

Tindakan itu dilakukan, berikutan kerajaan negeri mengalami kerugian kira-kira RM30 juta dalam tempoh 10 tahun akibat kehilangan hasil cukai tanah dari kebun haram dan kawasan hutan simpan.


Isu kartel dalam Jabatan Imigresen perlu siasatan telus

BANGI, 5 Jamadilawal 1443H, Jumaat – Siasatan yang lebih telus perlu dijalankan berhubung dakwaan kewujudan kartel di dalam Jabatan Imigresen.

Siasatan berkenaan penting agar imej jabatan dapat dibersihkan daripada sebarang dakwaan buruk.

Atas dasar itu, Setiausaha Agung Pertubuhan Kemanusiaan Masyarakat Antarabangsa Malaysia (MHO), Datuk Hishamuddin Hashim mengalu-alukan siasatan dilaksanakan sama ada secara dalaman oleh imigresen atau dilakukan oleh Suruhajaya Pencegahan Rasuah Malaysia (SPRM).

“Siasatan itu boleh tertumpu pada segelintir pihak yang disyaki terlibat.

“Sebelum diperluaskan kepada pelbagai pihak seperti vendor dan agensi swasta lain yang terlibat sama dalam perkhidmatan Jabatan Imigresen kerana ia tidak mustahil berlaku,” katanya dalam kenyataan, hari ini.

Hishamuddin menjelaskan, selaras dengan sambutan Hari Imigresen Malaysia pada 1 Disember lalu dengan tema ‘Ke Arah Perkhidmatan Imigresen Bertaraf Dunia’, dakwaan ini tidaklah seperti yang digambarkan kerana MHO melihat banyak kejayaan telah dicapai oleh jabatan berkenaan sepanjang beberapa tahun kebelakangan ini.

“Kami berpandangan masyarakat perlu menyokong dan menghargai usaha baik dan khidmat cemerlang jabatan itu yang menuju ke taraf dunia.

“Usaha dengan memberi kesedaran dan pendidikan di samping budaya integriti perlu sentiasa diterapkan dalam semua aspek operasi urus niaga jabatan,” katanya.

Malah, beliau berkata, salah satu yang ketara dengan aplikasi e-government dalam penyampaian perkhidmatan di imigresen, menunjukkan iltizam pengurusan tertinggi jabatan dengan meminimumkan ruang dan peluang kadar rasuah dalam sesuatu proses amatlah dipuji.


Google, Apple buang Palestin dari peta dunia

GAZA, 25 Zulkaedah 1441H, Jumaat – Aplikasi Google dan Apple secara rasmi membuang negara Palestin dari peta dunia mereka dan menggantinya dengan Israel.

Tindakan berkenaan disifatkan sebagai sangat provokatif hingga mencetuskan kemarahan ramai pihak terutama rakyat Palestin serta aktivis media sosial yang menyokong perjuangan negara yang ditindas Zionis itu.

Semenanjung Gaza yang dikepung dan Tebing Barat yang dijajah sebelum ini ada disebut serta ditanda di dalam lakaran peta Google.

Tetapi sejak Selasa lalu, syarikat teknologi multinasional yang berpusat di Amerika Syarikat (AS) itu telah menghapuskan nama Palestin dari semua petanya, hanya menganggap kedua-dua wilayah itu sebagai bahagian Israel.

Langkah Google dan juga Apple dalam menghapus Palestin dari peta dunia mereka mendorong rakyat Palestin dan yang lain untuk menyokong dua tanda pagar #FreePalestine dan #standwithpalestine di Twitter dan media sosial lain untuk menyatakan perbezaan pendapat mereka yang kuat terhadap tindakan provokatif itu.

Kedua-dua tanda pagar itu kini menerima banyak komen dan retweet.

Terdahulu, Presiden AS, Donald Trump memberi Tel Aviv lampu hijau untuk mengilhakkan sebahagian besar Tebing Barat dan Lembah Jordan dalam ‘perjanjian abad ini’ yang diisytiharkan oleh dirinya sendiri yang dilancarkan pada bulan Januari dengan tujuan untuk melegitimasi pendudukan Israel dan menarik kembali peta Timur Tengah.

Perdana Menteri Israel, Benjamin Netanyahu mengumumkan, beliau akan memulakan perbincangan di peringkat Kabinet untuk proses ilhak pada 1 Julai, seiring dengan rancangan Trump.

Namun, rancangan pengambilan tanah Netanyahu yang banyak dipromosikan tanpa penjelasan gagal dilancarkan pada tarikh yang ditetapkan, di tengah perbezaan yang semakin meningkat dalam kalangan pemerintah Israel dan berlatarbelakangkan penentangan besar-besaran antarabangsa terhadap percubaan yang sangat provokatif.

Penangguhan itu berlaku setelah Netanyahu gagal mendapatkan lampu hijau untuk tindakan itu, baik dari rakan sekutu utamanya Benny Gantz, yang telah menolak untuk menyokong rancangan Netanyahu dan AS.

Perdana Menteri Israel yang secara terbuka telah menyuarakan sokongan penuh terhadap rancangan Trump, juga mengatakan bahawa beliau akan meneruskan perbincangan dengan Washington mengenai rancangan itu ‘dalam beberapa hari mendatang.

Para pakar mengatakan ada bukti yang muncul bahawa peta jalan yang diinginkan oleh Netanyahu untuk mengilhak lebih banyak wilayah Palestin bertentangan dengan rancangan yang dinyatakan oleh Trump.

Pergerakan ilhak Israel secara sepihak telah menghadapi penentangan sebulat suara dari masyarakat antarabangsa, termasuk Kesatuan Eropah (EU).

Rancangan Trump lebih menunduk pada tuntutan Israel sambil mewujudkan sebuah negara Palestin dengan kawalan terhad atas keamanan dan sempadannya sendiri, menjadikan Baitulmaqdis yang dijajah sebagai ‘ibu kota’ Israel dan membiarkan rejim mengilhakkan permukiman di Tebing Barat dan Lembah Jordan.

Menurut rancangan perdamaian yang disebut, negara Palestin pada masa depan akan terdiri daripda tanah yang terpisah-pisah antara satu sama lain dan hanya dihubungkan bersama melalui jambatan dan terowong. – Agensi


Lagi rakyat Palestin maut ditembak

RAMALLAH, 25 Jamadilakhir 1444H, Rabu – Kementerian Kesihatan dan sumber keselamatan Palestin mengesahkan seorang lelaki ditembak mati oleh tentera Israel berhampiran Hebron.

Sumber keselamatan memberitahu WAFA, askar Israel yang mengawal pos pemeriksaan di pintu masuk utara ke bandar Halhoul, utara bandar Hebron di selatan Tebing Barat, melepaskan tembakan ke arah Hamdi Shaker Abu Dayyeh.

Serangan itu mencederakan lelaki berusia 40 tahun itu sebelum dia disahkan meninggal dunia.

Saksi berkata, tentera menghalang ambulans Palestin daripada mendekati mangsa.

Kejadian itu menjadikan Abu Dayyeh rakyat Palestin ke-15 yang ditembak mati oleh tentera Israel sejak awal tahun ini termasuk empat remaja bawah umur. – Agensi


‘Rugi jika tak bawa Muafakat Nasional hingga PRU’

KANGAR, 21 Ramadan 1443H, Sabtu – Ketua Bahagian UMNO Ketereh, Tan Sri Annuar Musa  yakin masih terdapat ruang kerjasama antara UMNO dan PAS  menerusi Muafakat Nasional (MN) bagi  menghadapi Pilihan Raya Umum Ke-15 (PRU15 ) akan datang.

Annuar yang juga Ahli Parlimen Ketereh berkata, oleh itu beliau tidak berputus asa dan beranggapan bahawa kebuntuan yang berlaku antara kedua-dua parti itu ketika ini hanya bersifat sementara dan jalan-jalan bagi memperkukuhkan hubungan perlu diteruskan.

“Sebagai seorang ahli politik lama dan banyak kali berlawan dengan PAS  dalam PRU, saya dapati  MN  adalah anugerah Allah apabila UMNO dan PAS dapat bekerjasama.

“Oleh itu kita tidak boleh berputus asa berusaha bagi mengekalkan hubungan silaturrahim libatkan kedua-dua parti  ini walaupun pada masa ini terdapat sedikit kerenggangan,” katanya kepada pemberita ketika melakukan kunjungan hormat terhadap Mursyidul Am PAS Datuk Hashim Jasin di Kompleks PAS Negeri Perlis hari ini.

Beliau berkata, adalah sayang jika MN hanya berada di pertengahan jalan dan tidak dibawa sehingga ke PRU kerana tujuannya adalah hendak kuasai  PRU.

“Kita buat MN dengan tujuan hendak kuasai pilihan raya akan datang, tiba-tiba bila ada senjata yang bagus di tangan kita bagi memasuki medan perang, dicampak begitu saja,” katanya

Annuar yang juga Menteri Komunikasi dan Multimedia berkata, dalam memorandum persefahaman (MoU) MN yang dimeterai sebelum ini terdapat satu frasa bahawa sekiranya terdapat pertikaian atau masalah dalam kerjasama UMNO dan PAS perlu diselesaikan seperti piagam Madinah.

Katanya, seperti piagam Madinah, jika ada sebarang pertikaian kembalilah merujuk al-Quran dan hadis sebagai rujukan bagi menyelesaikan masalah berbangkit.

“Roh dan semangat itu (piagam Madinah)  penting bukan hanya dalam politik tetapi dalam kehidupan kita menyelesaikan masalah dan pertelingkahan dengan kembali kepada al-Quran dan hadis,” katanya.

Sementara itu Hashim berkata,  beliau seolah-olah mendapat semangat dan tenaga baharu dalam usaha menyelamatkan perpaduan ummah ini selepas bertemu Annuar dan membincangkan berhubung soal itu.

“Saya berazam dengan rakan-rakan, apa pun ada halangan di hadapan kita akan teruskan perjuangan ke arah perpaduan ini (MN),” katanya. – Bernama


Bahaya jika sengaja mahu dijangkiti COVID-19

KLANG, 13 Jamadilakhir 1443H, Ahad – Menteri Kesihatan Khairy Jamaluddin menegaskan, adalah berbahaya jika terdapat individu yang cuba untuk dijangkiti COVID-19 dan varian Omicron dengan sengaja, kononnya untuk mendapat imuniti kelompok secara semula jadi.

Katanya, ‘mencari’ jangkitan bukanlah langkah kesihatan awam yang disyorkan untuk mendapatkan imuniti terhadap virus dan mengawal wabak.

“Anda tidak mahu dijangkiti COVID-19,” katanya ringkas.

Beliau juga berkata, adalah tidak bijak untuk orang ramai menganggap kes mereka adalah ringan.

“Tidak kira varian mana (COVID-19), sama ada Omicron, Delta, Alpha atau Beta.

“Jangan keluar untuk dijangkiti dengan sengaja kerana pertama, kita tidak tahu kesan COVID-19 kepada orang, sama ada tidak divaksinasi atau diimunisasi sepenuhnya (kerana simptom dan keadaan berbeza-beza).

“Kedua, kita tidak tahu risiko ‘long COVID’ (di mana gejala berterusan selama beberapa minggu atau bulan selepas diagnosis awal mereka).

“Buat masa ini, kami tahu bahawa varian Omicron adalah lebih ringan, yang mungkin merupakan satu kelebihan (dalam pengurusan wabak ini). Tetapi itu tidak bermakna anda perlu pergi ke sana dan mendapatkan Omicron,” kata Khairy.

Khairy mengulas laporan baru-baru ini yang memetik pakar virologi Afrika Selatan yang menyatakan bahawa varian Omicron boleh membantu membina imuniti kumpulan dalam masyarakat kerana kebolehtransmisiannya yang tinggi.

Berikutan itu, terdapat laporan dan penyiaran media sosial mengenai orang yang mencadangkan idea sengaja bergaul dengan orang yang dijangkiti untuk mendapatkan COVID-19 dan menyingkirkan penyakit itu.


Ismail Sabri dilantik sebagai Timbalan Perdana Menteri

PUTRAJAYA, 26 Zulkaedah 1442H, Rabu – Perdana Menteri, Tan Sri Mahiaddin Yassin melantik Datuk Seri Ismail Sabri Yaakob sebagai Timbalan Perdana Menteri dan kekal memegang portfolio Menteri Pertahanan.

Pejabat Perdana Menteri (PMO) dalam satu kenyataan memberitahu, pelantikan akan dapat membantu Perdana Menteri menguruskan pentadbiran negara dan memenuhi keperluan rakyat dalam keadaan negara sedang menghadapi krisis kesihatan serta ekonomi.

Sementara itu, Datuk Seri Hishammuddin Tun Hussein pula dilantik sebagai Menteri Kanan Luar Negeri.

“Sebagai Menteri Kanan, beliau akan mengetuai Kluster Keselamatan yang sebelum ini diketuai oleh Datuk Seri Ismail Sabri.

“Di samping itu, Perdana Menteri bersetuju supaya Datuk Seri Hishammuddin membantu beliau dalam pelaksanaan Pelan Pemulihan Negara,” kata PMO, hari ini.

Jabatan itu menyatakan, kedua-dua pelantikan ini telah disembah maklum kepada Seri Paduka Baginda Yang di-Pertuan Agong dan berkuat kuasa serta-merta.

“Adalah diharapkan pelantikan ini akan meningkatkan lagi keupayaan kerajaan Perikatan Nasional (PN) khususnya dalam menghadapi pandemik COVID-19, memperkuatkan perpaduan dalam kalangan parti-parti yang membentuk kerajaan dan memperkukuhkan kerajaan PN dengan tadbir urus yang telus, bebas rasuah dan berintegriti.

“Pejabat Perdana Menteri mengucapkan setinggi-tinggi tahniah kepada Datuk Seri Ismail Sabri Yaakob dan Datuk Seri Hishammuddin Tun Hussein di atas pelantikan ini,” katanya.


Adab peribadi pemimpin semakin luntur di Parlimen

BANGI, 25 Zulhijjah 1442H, Rabu – Amat mendukacitakan sidang Parlimen yang diharap membantu rakyat hanya membahang dengan pertikaman lidah dalam setiap perkara, termasuk berkaitan isu peribadi.

Walhal, masyarakat segenap peringkat mahu melihat bagaimana Ahli Parlimen dipilih melalui sistem demokrasi membawa hasrat rakyat dan mencari kesepakatan untuk membangunkan kembali kemelut dan kelesuan kehidupan rakyat.

Namun, ia tenggelam timbul dalam pertelingkahan ahli dewan, seolah-olah melepaskan emosi terpendam sekian lama.

Bagi Felo Bersekutu Institut Kajian Etnik (KITA) Universiti Kebangsaan Malaysia (UKM), Prof Madya Dr Mohd Sobhi Ishak dan Dr Mohd Faisal Mustaffa suasana ini meresahkan rakyat ketika kes harian COVID-19 terus memuncak.

Kedua-dua pihak itu berkata, masyarakat menyaksikan dewan Parlimen dipenuhi konflik, pergelutan dan hentam-menghentam dalam setiap perbahasan.

Bahkan, adab ditonjolkan seolah-olah hilangnya ikrar berkaitan kesopanan dan kesusilaan yang menjadi pegangan Rukun Negara dalam membentuk sebuah negara bangsa yang bermaruah dan berakhlak tinggi.

“Pendidikan bermesyuarat sebegini amat membimbangkan kerana masyarakat dididik dengan adat bermesyuarat yang beremosi berbanding meneliti pokok permasalahan sebenar.

“Di Parlimen, semakin hari adab keperibadian pemimpin semakin hilang dan luntur. Kita mahu anak-anak dididik adab keperibadian mulia. Namun, apa yang ditonjolkan di Parlimen mengecewakan semua.

“Sudah pasti pada peringkat tertinggi sebegini, mereka mampu sedar di mana mereka berada dan siapa sedang memerhatikan. Tidak cukup melempiaskan nafsu serakah politik masing-masing sehingga mencalarkan nilai kecerdikan dan keintelektualan masyarakat Malaysia di mata dunia,” katanya menulis di Berita Harian.

Selain itu, tegas mereka, persidangan Parlimen bukan hanya perlu menjadikan peraturan dewan sebagai asas perbahasan, tetapi mestilah berasakan kod etika, akhlak serta adab yang melambangkan bangsa bersopan santun.

“Jika dahulu, masyarakat hanya menerima maklumat bertapis kerana tiada liputan langsung dari dalam dewan. Kini dengan langit terbuka, mata masyarakat sendiri melihat tingkah laku ahli politik bermesyuarat.

“Adakah serang-menyerang, mencari salah dan kelemahan, mengherdik, menghina serta membuli itu kaedah mencari titik persetujuan dalam pembuatan dasar negara?” soalnya.


BERJASA desak kerajaan bahas isu Palestin di Parlimen

BANGI, 3 Rabiulakhir 1445H, Rabu – Parti BERJASA mendesak kerajaan supaya mengutuk dan menyuarakan bantahan keras ke atas kekejaman rejim pengganas serta sekutunya, Amerika Syarikat (AS).

Sebagai solidariti berterusan terhadap Palestin, BERJASA juga menggesa supaya kerajaan membawa perbahasan isu kemanusiaan dan jenayah perang ini bagi mendapatkan sokongan rasmi Ahli Parlimen.

Ketua Penerangannya, Mohd Hamdan Mohd Sharif berkata, situasi Perang Palestin- Israel kini telah masuk ke fasa yang semakin meruncing dan hak-hak kemanusiaan telah dicabul rejim pengganas yang semakin kejam.

“Perkara yang termaktub di dalam Hak Kemanusiaan Konvensyen Geneva telah dilanggar, dan undang- undang peperangan juga telah dicabul.

“Rejim juga menyasarkan bom secara langsung ke atas sekolah hospital awam, rumah-rumah penempatan dan mengebom rakyat awam Gaza yang sedang mencari tempat berlindung,” katanya.

Justeru BERJASA menggesa agar dilaksanakan inisiatif dengan negara-negara Islam yang lain – termasuk membuka saluran kecemasan ke Gaza dengan segera serta mendesak Mesir untuk membuka sempadan Rafah.

Malah, kerajaan juga harus mendesak Pertubuhan Kerjasama Negara-Negara Islam (OIC)memberi tekanan kepada blok rejim pengganas dengan segala kekuatan yang ada termasuk ketenteraan, politik, ekonomi, dan lain-lain.

“Saya berpendapat kerajaan juga boleh membawa suara dan tuntutan Hamas untuk dipenuhi dan disokong sepenuhnya serta mendesak perlaksanaan Resolusi 242 Majlis Keselamatan PBB dilaksanakan segera dan dipatuhi rejim dan negara-negara sekutu untuk berundur dari tanah Palestin yang dijajah.

“Kita tidak boleh terlepas dengan menekan Artikel 49 Konvensyen Geneva yang menghalang pemindahan penjajah ke tanah Palestin,” kata beliau.

Pada masa sama Mohd Hamdan berharap, usaha dan tindakan kerajaan perlu lebih efektif berbanding hanya panggilan telefon rasmi.

Katanya, usaha di peringkat antarabangsa perlu disusun dan dilaksanakan dengan segera supaya rakyat Gaza tidak berterusan dianiaya dan dicabul haknya.


Konflik dalaman berisiko gugat kedaulatan negara

Oleh Athirah Huda Zalhe

BANGI, 18 Ramadan 1444H, Ahad – Isu keselamatan dan kedaulatan negara tidak tertumpu ancaman luar semata-mata, sebaliknya konflik dalaman membabitkan kesatuan masyarakat juga boleh menggugat ketenteraman awam.

Bekas Ketua Polis Negara, Tan Sri Musa Hassan berkata, soal keselamatan dan kedaulatan negara adalah satu perkara kompleks dan tidak wajar diperkatakan secara umum kerana faktor sensitiviti.

Justeru, untuk menentukan keselamatan negara terjamin, semua pihak perlu memastikan bahawa tiada ancaman dalaman diwujudkan bagi menggugat keamanan.

“Seharusnya kita elak daripada percubaan untuk menyamakan perkara yang tidak wujud atau sesuatu sentimen yang berpotensi mendatangkan panik awam dan berpotensi menggugat ketenteraman awam.

“Di sini saya lihat kalau ingin menentukan keselamatan negara terjamin, maka kita perlu menentukan dalaman kita tidak wujud suatu perkara yang boleh menggugat keamanan kita sendiri.

“Ini kerana ia melibatkan hubungan antara masyarakat dan kita semua harus lebih bertanggungjawab agar tidak mencari populariti dengan menjual sentimen-sentimen yang tidak perlu dan tidak realistik,” katanya.

Beliau berkata demikian dalam bual bicara bertajuk ‘Malayan Union: Ancaman berterusan kepada perjuangan Melayu’ di Facebook Pertubuhan-Pertubuhan Pembela Islam (PEMBELA), hari ini.

Mengulas lanjut, Musa percaya Malaysia masih sebuah negara yang terjamin kedudukan dan keselamatan, selain mempunyai mekanisme untuk mempertahankan kedaulatannya daripada ancaman luar.

“Malaysia tidak bersendirian di rantau ini kerana Persekutuan Malaysia juga anggota ASEAN dan Pertubuhan Kerjasama Islam (OIC) yang mempunyai kefahaman atau kesepakatan di bawah Majlis Keselamatan ASEAN.

“Malah, Malaysia juga mempunyai beberapa perjanjian bilateral dengan banyak negara termasuk kuasa-kuasa besar,” katanya.

Bagaimanapun, beliau tidak menafikan ancaman luar tetap berlaku di negara ini, di mana cuba menggugat pemikiran dan ideologi golongan muda melalui pengaruh teknologi serta media massa.

“Untuk menentukan keselamatan negara  terjamin, ia mesti wujud masyarakat yang bersatu dan tidak berpercah.

“Ini penting kerana ahli-ahli politik juga perlu menentukan bahawa tiada perpecahan antara mereka berlaku dalam negara ini,” katanya.


Serah kepada rakyat tentukan calon PM: Abdul Hadi

BANGI, 13 Ramadan 1443H, Jumaat – PAS menyerahkan kepada rakyat bagi menentukan pemimpin mana yang akan dicalonkan sebagai Perdana Menteri pada Pilihan Raya Umum ke-15 (PRU15) kelak.

Presiden PAS, Tan Sri Abdul Hadi Awang berkata, partinya tidak akan tergopoh-gapah dalam soal itu dan mahu rakyat yang membuat pilihan apabila tiba waktu pilihan raya diadakan.

“Kita serah pada rakyat pilihan raya, (biar) rakyat menentukan keputusan pilihan raya, rakyat yang akan menentukan siapa (calon PM), parti mana kemudian.

“Tak perlu gopoh jadi macam Johor calon (Menteri Besar) orang lain, naik orang lain… ‘order (pesan) barang lain sampai hak (barang) lain’,” katanya seperti dipetik media tempatan.

Mengulas mengenai keputusan mesyuarat UMNO untuk tidak meneruskan Memorandum Persefahaman (MoU) bersama Pakatan Harapan (PH) yang akan berakhir 31 Julai ini, Abdul Hadi berkata, ia akan diputuskan bersama dalam komponen Perikatan Nasional (PN).

“MoU, kita akan buat keputusan bersama. Satu perjumpaan sudah dibuat dengan Perdana Menteri, Pengerusi PN (Tan Sri Muhyiddin Yasin), saya dengan parti komponen (dan) kita bersetuju sebarang keputusan mesti dibuat bersama.

“Kerana kerajaan ini, kerajaan Perikatan Nasional, 70 kerusi adalah PN dan gabungan dia (dan) UMNO sebahagian daripadanya,” katanya.

Terdahulu, Setiausaha Agung UMNO, Datuk Seri Ahmad Maslan menegaskan tiada lagi MoU 2.0 antara kerajaan dan PH walaupun ada cadangan untuk disambung.

Katanya, UMNO akan menentang sekiranya terdapat cadangan bagi menyambung perkara itu kerana MoU tersebut diadakan hanya bagi menangani COVID-19 di negara ini yang ketika ini telah memasuki fasa endemik.


Zionis serang Palestin lagi

GAZA, 29 Rabiulawal 1442H, Ahad – Pesawat perang rejim pengganas Israel melakukan serangan udara di sebuah pos di Timur Kota Rafah, Semenanjung Gaza diduduki pada malam serta awal pagi tadi.

Serangan menggunakan kira-kira dua peluru berpandu berkenaan mengakibatkan kerosakan harta benda dan kebakaran, namun tiada kematian dilaporkan, menurut agensi berita WAFA.

Pada masa sama, pesawat perang rejim Zionis turut bertindak mengebom sebuah ladang di kota Rafah, berhampiran sempadan Mesir turut mengakibatkan pemusnahan ladang serta kemudahan kediaman penduduk, namun tiada angka maut dilaporkan.

Bukan itu sahaja, pesawat perang juga menyerang sebuah pos di Tenggara Bandar Khan Younis, dekat Selatan Semenanjung Gaza, mengakibatkan kerosakan harta benda.

Sementara itu, kereta kebal Israel yang ditempatkan di sepajang pagar yang mengelilingi Semenanjung Gaza telah mengebom tanah pertanian berhampiran kawasan kejiran Al-Zaytoun, berdekatan bandar Beit Hanoun, di Utara Semenanjung Gaza.

Tiada kematian dicatatkan namun terdapat kerosakan harta benda di lokasi kejadian. -Agensi


Umat Islam wajib miliki mentaliti imam

SALAH satu ciri menonjol Nabi Ibrahim AS adalah mentaliti kepimpinan. Dalam surah Al-Baqarah ayat 124, Allah berfirman, “Aku (Allah) menjadikan kamu (Ibrahim) sebagai pemimpin manusia”, lalu Nabi Ibrahim AS merespon, “Jadikanlah zuriatku sebagai pemimpin juga”.

Imam Ahmad bin Hanbal diriwayatkan berkata, “Seandainya doamu makbul dan doa itu cuma satu, maka mintalah pemimpin yang adil.”

Pemimpin yang adil amatlah penting, kerana dengan keadilannya, seluruh masyarakat menikmati kesejahteraan. Jika pada doa makbul itu anda meminta isteri yang cantik, maka yang menikmati hanya anda seorang.

Pemimpin adalah cerminan pengikut. Di sini, saya ingin bicara dalam konteks kepimpinan kejiranan.

Jika ahli kejiranan aktif dan prihatin, maka akan terlantik seorang pemimpin yang hebat. Jika ahli kejiranan malas dan individualis, Allah akan uji mereka dengan pemimpin yang jahat.

Sempena Aidiladha ini, mari kita terapkan mentaliti imam seperti yang ada pada Nabi Ibrahim AS. Pimpinlah masyarakat ke arah kebaikan, walaupun anda tidak berjawatan. Elakkan duduk diam dan tidak bersosial. Setiap orang boleh menyumbang kepada komuniti.

Salam Aidiladha, moga komuniti kita sejahtera.

Ustaz Bilal Jailani
YDP ISMA Bangi


Kerajaan umum kos, kuota haji awal April

KOTA BHARU, 10 Syaaban 1443H, Ahad – Pengumuman mengenai kos mengerjakan haji serta kuota haji bagi tahun ini akan dijangka akan diumumkan awal bulan April, kata Timbalan Menteri di Jabatan Perdana Menteri (Hal Ehwal Agama) Datuk Ahmad Marzuk Shaary.

Beliau berkata hujung minggu ini kerajaan Malaysia yang diwakili Menteri di Jabatan Perdana Menteri (Hal Ehwal Agama) Senator Datuk Idris Ahmad dijadualkan mengadakan perbincangan dengan kerajaan Arab Saudi mengenai perkara berkenaan.

Katanya, perbincangan turut merangkumi aspek prosedur operasi standard (SOP) yang perlu dipatuhi jemaah haji semasa menunaikan ibadah itu nanti.

“Beliau (Idris) akan ke Arab Saudi atas jemputan bermula 18 hingga 27 Mac ini, antara perkara yang dijangka akan dibincangkan nanti adalah perkara-perkara yang berkaitan dengan SOP dan urusan haji.

“Kerajaan akan membuat pengumuman berkaitan SOP dan kos haji berdasarkan hasil perbincangan itu nanti,” katanya kepada pemberita selepas Majlis Konvokesyen Kolej Teknologi Darulnaim (KTD) di Kompleks Dewan Jubli Perak Panji, hari ini.

Pada majlis yang turut dihadiri Ketua Eksekutif KTD Dr Nik Kamarulzaman Awang Teh@Abdullatiff itu, 92 graduan menerima Diploma masing-masing dalam bidang Pengurusan Perniagaan; Multimedia; Pengajian Al-Quran Dan As-Sunnah; dan Syariah.

Sementara itu, Ahmad Marzuk berkata, pelaksanaan penjarakan fizikal untuk solat jemaah selaras ‘Fasa Peralihan Ke Endemik’ mulai 1 April ini, terletak dalam bidang kuasa kerajaan negeri.

“Terpulang kepada mereka (kerajaan negeri) untuk guna pakai ataupun tidak, kerana ia bidang kuasa negeri. Di peringkat Wilayah Persekutuan kita laksanakan tanpa penjarakan,” katanya. – Bernama

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


UMNO bakal hilang banyak kerusi jika bergerak sendirian: PAS

PASIR MAS, 19 Syaaban 1442H, Khamis – UMNO akan kehilangan banyak kerusi dalam pilihan raya umum akan datang sekiranya bergerak secara sendiri.

Memiliki ahli kira-kira tiga juta orang termasuk lebih 21,000 cawangan di seluruh negara tidak mampu untuk menyelamatkan UMNO kali ini.

Naib Presiden PAS, Datuk Mohd Amar Nik Abdullah berkata, berpandukan kepada situasi politik semasa ketika ini, tiada satu parti pun yang akan berjaya membentuk kerajaan tanpa menjalinkan kerjasama dengan rakan sekutu lain.

“Ini pandangan peribadi saya. Sebab itulah PAS mahu membentuk gabungan bersama parti Pribumi Bersatu Malaysia (Bersatu) dan UMNO pada PRU15 nanti.

“Bersatu tidak boleh menang jika tiada gabungan, begitu juga dengan UMNO.

“Jadi kita mahu kedua-dua parti itu mencari titik persamaan untuk menyelesaikan perbezaan pendapat termasuklah Pas,” kata seperti dipetik Sinar Harian, hari ini.

Beliau berkata demikian ketika diminta mengulas situasi terkini politik semasa tanah air selepas UMNO berkeras memutuskan hubungan dengan Bersatu.

Mohd Amar berkata, walaupun Persidangan Agung UMNO (PAU) 2020 membuat ketetapan untuk UMNO bergerak secara sendirian, namun masih ramai akar umbi mahu melihat parti terbesar Melayu itu terus bersama Perikatan Nasional (PN).

Beliau percaya, hanya segelintir sahaja pucuk pimpinan yang menolak kerjasama tersebut.

Ahli Dewan Undangan Negeri (ADUN) Panchor itu juga berharap agar akar umbi UMNO dapat mengubah suasana itu demi kepentingan Islam dan bangsa Melayu.


ISMA kongsi pandangan bersama Pengerusi PN

BANGI, 11 Syaaban 1444H, Sabtu – Penglibatan pertubuhan bukan kerajaan (NGO) Islam tidak sepatutnya sekadar untuk memberikan pandangan, sebaliknya perlu diperluaskan ke peringkat menggubal dasar, polisi serta terbabit dalam mengurus negara.

Demikian antara pandangan yang disuarakan Presiden Ikatan Muslimin Malaysia (ISMA), Ustaz Muhammad Fauzi Asmuni dalam pertemuan bersama Pengerusi Perikatan Nasional (PN), Tan Sri Muhyiddin Yassin pada Khamis.

Dalam sesi dialog yang turut dihadiri rakan NGO Islam lain itu, beliau menyatakan bahawa kesilapan pertama PN adalah kerana menyempitkan muafakat ummah hanya kepada gabungan parti-parti politik.

“Dari situ kekuatan muafakat tidak akan dapat dicapai dengan sempurna kerana di dalam masyarakat banyak lagi kumpulan manusia lain selain dari parti yang perlu dilibatkan sekali.

“NGO-NGO Islam sekarang dengan pengalaman puluhan tahun melihat aksi parti-parti politik sudah tidak percaya bahawa parti politik boleh mengurus negara dengan baik,” katanya dalam kenyataan.

Selain itu, Muhammad Fauzi turut menyarankan supaya suasana persaingan antara kerajaan dan pembangkang ke arah menjuarai isu-isu Islam dan Melayu seperti tahun 1980-an dan 1990-an dikembalikan.

Katanya, zaman itu ketika pembangkang melaungkan negara Islam, kerajaan pula mengangkat Islamisasi dan Islam Hadhari, yang jelas menguntungkan Islam serta Melayu.

“Tetapi, ianya bertukar kepada persaingan yang memberi kelebihan kepada idea-idea liberal.

“Bila pembangkang kuat kembali melaungkan Malaysian Malaysia, kerajaan bertukar kepada slogan Satu Malaysia, Keluarga Malaysia dan lain-lain yang membawa persaingan dalam bentuk lain.

“Ini merugikan Islam dan Melayu jika berterusan begitu untuk jangka panjang seterusnya sebagaimana kita telah pun rugi sebelum ini,” katanya.

Pada masa sama, beliau turut menggesa pemerintah yang diberi mandat supaya melantik menteri dan pegawai yang kompeten melaksanakan tugas sebagai kerajaan.

“NGO Islam ingin tumpu banyak lagi isu lain dalam masyarakats selain dari isu politik dan pentadbiran negara.

“Tetapi jika jemaah menteri dan pegawai kerajaan tidak reti buat kerja, sama ada kerana tidak amanah atau tidak kompeten, NGO Islam terpaksa campur isu politik dan mengambil sikap menjadi pembangkang kepada kerajaan,” katanya.

Selain ISMA, pertemuan dengan bekas Perdana Menteri itu turut dihadiri wakil Pertubuhan Pribumi Perkasa Malaysia (Perkasa), Pertubuhan-Pertubuhan Pembela Islam (PEMBELA), Pertubuhan Kebajikan Darul Islah (Perkid) dan Majlis Tindakan Ekonomi Melayu (MTEM).


PN yakin gelombang PRU15 belum terpadam

BANGI,12 Zulkaedah 1444H, Khamis – PAS yakin gelombang Perikatan Nasional (PN) dalam Pilihan Raya Umum ke-15 (PRU15) akan terus berkembang pada Pilihan Raya Negeri (PRN) di enam negeri, tidak lama lagi.

Timbalan Presidennya, Datuk Seri Tuan Ibrahim Tuan Man berkata, sokongan rakyat terhadap parti itu masih padu dan tidak pernah terpadam.

Katanya, kerja-kerja berkaitan PRN telah mula digerakkan jentera di seluruh negara terutama di enam negeri.

“Semalam saya hadir ke Mesyuarat Majlis Tertinggi PN Pusat. Kerja-kerja menuju PRN sudah mula digerakkan di keenam-enam negeri.

“Gelombang PN yang melanda negara dalam PRU15 yang lalu masih lagi tidak terpadam dan akan terus semarak hasil kerjasama yang padu daripada jentera PN daripada pelbagai peringkat,” katanya dalam catatan Facebooknya, hari ini.

Pada PRU15 lalu, PN memperoleh 74 kerusi Parlimen termasuk 22 calon yang menggunakan logo PAS.


UNRWA bimbang nasib 210,000 pelarian Palestin di Lubnan

BEIRUT, 11 Muharram 1443H, Jumaat – Agensi Kerja dan Bantuan Pelarian Palestin (UNRWA) bimbang dengan kemerosotan keadaan di Lubnan, termasuk kesannya terhadap pelarian Palestin di sana.

UNRWA dalam satu kenyataan berkata, pelarian Palestin adalah antara komuniti paling rentan di Lubnan dan berdepan kesukaran untuk bertahan di negara itu.

Ini berikutan krisis ekonomi dan kewangan, selain pandemik COVID-19 yang melanda Lubnan ketika ini, kesan daripada insiden letupan di pelabuhan Beirut.

Krisis berlaku sejak 2019 itu telah mempengaruhi semua segmen masyarakat di Lubnan, yang secara drastik turut memberi kesan kepada akses pelarian secara umum ke sumber pendapatan.

Susut nilai mata wang tempatan yang belum pernah berlaku telah menurunkan kuasa beli pelarian Palestin apabila harga barangan naik mendadak, dengan inflasi melebihi 100 peratus.

Malah, kadar kemiskinan juga meningkat tinggi dalam kalangan masyarakat rentan, termasuk pelarian Palestin.

“Walaupun masyarakat antarabangsa dan badan bantuan berusaha untuk memenuhi keperluan di Lubnan, negara itu kini berdepan kekurangan bahan bakar,” kata Pesuruhjaya UNRWA, Philippe Lazzarini.

UNRWA tetap menjadi pihak utama yang menyediakan perkhidmatan asas seperti kesihatan, pendidikan dan keperluan kem kepada lebih 210,000 pelarian Palestin yang berada di Lubnan.

Ini termasuk 28,000 pelarian Palestin dari Syria. – Agensi


‘Sekolah Cina mahu ikut telunjuk dia sahaja’: PPPPPM

Zuhayati Yazid

BANGI, 2 Jamadilakhir 1443H, Rabu – “Sekolah Cina ini bukan sahaja bermasalah tetapi mahu ikut kehendak telunjuk dia sahaja tanpa mempedulikan pihak lain”.

Perkara itu didedahkan Presiden Persatuan Pesara Pegawai Perkhidmatan Pendidikan Malaysia (PPPPPM), Datuk Abdul Raouf Husin.

Beliau menyifatkan, sekolah tersebut berada dalam ‘tembok tebal’ untuk terus kekal bersama kelompok mereka sahaja.

Malah, dakwanya lagi, kepimpinan sekolah juga dilihat mengamalkan sikap perkauman dan sukar untuk bertoleransi.

“Perkara tersebut terbukti apabila usaha kerajaan (melalui) Sekolah Wawasan dicetuskan bagi menghimpunkan semua pelajar di bawah satu bumbung.

“Namun jangka hayat Sekolah Wawasan itu tidak panjang berikutan golongan tersebut sendiri bermasalah dan berkeras untuk kekal dalam kelompok mereka sahaja.

“(Ini) terbukti apabila mereka tetap membuat perhimpunan asing walaupun perhimpunan rasmi yang menggunakan bahasa Melayu dan bahasa Inggeris sahaja.

“Mereka kekal dengan pendirian dan berkeras mengadakan perhimpunan yang asing pada hari tertentu dengan menggunakan bahasa ibunda mereka sendiri” katanya ketika dihubungi Ismaweb.net, hari ini.

Beliau berkata demikian sebagai mengulas kenyataan Felo Utama Institut Kajian Etnik (KITA) Universiti Kebangsaan Malaysia (UKM), Prof Datuk Dr Teo Kok Seong menyifatkan sekolah Cina ‘bermasalah’.

Lebih mengecewakan lagi, Abdul Raouf mendakwa, sekolah Cina pernah membuat pengambilan guru sementara daripada kaum tersebut untuk mengajar bahasa Melayu semata-mata tidak mahu membenarkan guru bangsa lain mengajar di sekolah mereka.

“Mereka sanggup membuat pengambilan secara walk in kepada golongan mereka sahaja yang mempunyai latar belakang pendidikan di sekolah Cina sahaja,” katanya.

Malah, dakwanya lagi, ada di antara guru besar di sekolah Cina dipindahkan berikutan tidak mempunyai latar belakang pendidikan sekolah Cina.

“Perkara ini berlaku pada 1999 apabila seorang guru besar yang berbangsa Cina mengajar itu tidak mempunyai latar belakang pendidikan Cina.

“Ini jelas membuktikan mereka terlalu mengamalkan perkauman sehingga tidak membuka peluang kepada orang lain, sedangkan mereka tinggal dengan pelbagai kaum di negara ini,” dakwanya.


Tak salah tukar zon maritim nama lain seperti Laut Malaysia Raya

BANGI, 2 Zulhijjah 1441H, Khamis – Tidak salah untuk Malaysia menukar nama zon maritim daripada Laut China Selatan kepada nama lain, di saat China giat memberi nama mereka ke atas terumbu dan benting di wilayah berdaulat negara ini.

Seperti tiga negara jiran lain, Filipina, Vietnam dan Indonesia juga bertindak menukar nama Laut China Selatan dalam zon maritim mereka yang berdaulat kepada nama masing-masing, kata Penyelidik PhD di Faculty of Governance and Global Affairs, Leiden University, Belanda, Abdul Muein Abadi.

Justeru, apa salahnya jika Malaysia menunjuk isyarat tegas dengan menukarkan juga nama zon maritim negara kepada nama lain seperti Laut Malaysia Raya.

“Pada 21 April 2020, China bertindak memberikan nama kepada 80 pulau dan ciri geografi lain di Laut China Selatan, termasuklah di wilayah perairan kita.

“Terdapat tiga gugusan beting utama dalam wilayah yang cuba ditukar ke nama Mandarin oleh China iaitu Gugusan Beting Raja Jarum (Beikang Ansha), Gugusan Beting Patinggi Ali (Nankang Ansha) dan Beting Serupai (Zengmu Ansha),” katanya.

Menulis di Sinar Harian hari ini, Abdul Muein berkata, pada 2013 berlaku peningkatan pencerobohan oleh aset-aset Republik Rakyat China (RRC) yang tertumpu di kawasan Beting Patinggi Ali (BPA), Beting Raja Jarom (BRJ) dan Beting Serupai (James Shoaf) – kesemuanya dalam kawasan Zon Ekonomi Eksklusif Malaysia (ZEE).

“Sepanjang 2013 hingga Februari 2014, tujuh pencerobohan dikesan melibatkan 16 buah aset-aset tentera laut atau People’ Liberation Army Navy (PLAN) dan China Maritime Surveillance (CMS) RRC.

“Begitulah petikan jawapan YB Dato’ Seri Dr Shahidan Kassim sebagai Menteri di Jabatan Perdana Menteri bertarikh 17 Mac 2014,” katanya.

China telah mendakwa bahawa Laut China Selatan adalah milik mereka walaupun mendapat bantahan dari negara-negara persisiran iaitu Malaysia, Vietnam dan Filipina.

Negara ‘pembuli’ itu mendakwa bahawa 80 peratus daripada Laut China Selatan adalah milik mereka berdasarkan sejarah perjalanan maritim pada kurun ke-15.

Malah, negara itu telah melakar sempadan sendiri di Laut China Selatan dengan apa yang dikenali sebagai ‘9 Dash Line’ – di mana bercanggah dengan Konvensyen Pertubuhan Bangsa-Bangsa Bersatu Mengenai Undang-Undang Laut 1982.


Tiada keperluan bangkit kebimbangan hak Sabah, Sarawak

KUALA LUMPUR, 28 Rabiulakhir 1442H, Isnin – Tiada keperluan membangkitkan kebimbangan terhadap perkara mengenai hak kebebasan beragama, penguasaan tanah dan penghormatan adat istiadat anak rakyat Sabah dan Sarawak, kata Menteri di Jabatan Perdana Menteri (Hal Ehwal Sabah dan Sarawak) Datuk Seri Dr Maximus Ongkili.

Beliau berkata ini kerana hak itu akan terus dilindungi dalam status terjamin di bawah Perlembagaan Persekutuan dan undang-undang negeri Sabah dan Sarawak serta dasar berkaitan, sedia ada.

“Jika terdapat penyalahgunaan kuasa yang menjejaskan kebebasan atau mengakibatkan tindakan zalim oleh mana-mana pihak ke atas hak-hak asas ini, perkara-perkara itu boleh dibawa ke meja perundangan dan pengadilan atau dibangkitkan di Parlimen atau Dewan Undangan Negeri untuk tindakan seterusnya,” katanya di Dewan Rakyat, hari ini.

Beliau menjawab soalan Lim Kit Siang (PH-Iskandar Puteri) mengenai jangka masa dan rancangan kerajaan untuk membentangkan janji-janji yang termaktub dalam Batu Sumpah Keningau.

Mengulas lanjut, Ongkili berkata tiga janji yang tertera pada batu sumpah itu pada umumnya telah termaktub sebagai antara hak-hak yang dijamin bagi Sabah di bawah Perlembagaan Persekutuan.

Tiga janji itu ialah agama bebas dalam Sabah, tanah-tanah dalam Sabah dikuasai oleh kerajaan Sabah serta adat istiadat anak rakyat Sabah dihormati dan dipelihara oleh kerajaan.

Batu Sumpah Keningau merupakan monumen yang didirikan pemimpin tempatan pada 1964 mengikut kepercayaan sistem adat anak negeri Sabah di daerah Keningau setelah Sabah bersetuju menjadi rakan sekutu dalam pembentukan Malaysia. – Bernama


Scam: Waspada panggilan, SMS individu menyamar

BANGI, 1 Zulkaedah 1443H, Rabu – Suruhanjaya Komunikasi dan Multimedia Malaysia (MCMC) mengingatkan orang ramai untuk berwaspada dengan panggilan atau khidmat pesanan ringkas (SMS) individu atau nombor menyamar sebagai pegawai dari badan agensi kerajaan.

Sehubungan itu, MCMC menasihatkan orang ramai untuk mengambil langkah berjaga-jaga termasuk tidak panik apabila menerima panggilan atau SMS dari nombor yang tidak dikenali.

Katanya, mereka hanya perlu memutuskan panggilan berkenaan dan mengabaikan SMS yang diterima.

“Jangan sesekali mengikut arahan pemanggil atau penghantar SMS dan jangan dedahkan maklumat peribadi anda kepada pemanggil atau penghantar SMS.

“Cabar pemanggil berkenaan untuk mengesahkan maklumat, tulis butiran pemanggil atau penghantar SMS (merangkumi nombor talian dan nama) bagi tujuan rekod sekiranya diperlukan,” katanya dalam kenyataan, hari ini.

MCMC turut menasihatkan orang ramai untuk melaporkan panggilan dan SMS itu kepada pihak polis bagi tujuan tindakan.

“Kongsikan juga pengalaman anda dengan keluarga dan rakan, sebagai usaha memberikan kewaspadaan agar mereka tidak menjadi mangsa panggilan dan SMS yang tidak dikenali.

“Sekiranya anda telah menjadi mangsa scam, dinasihatkan untuk segera melaporkan kepada pihak polis atau merujuk kepada CCID Scam Response Center di talian 03-26101159 atau 03-26101599,” katanya.


Ratu Elizabeth II mangkat: Perak kibar bendera separuh tiang

BANGI, 20 Safar 1444H, Jumaat – Sultan Perak, Sultan Nazrin Muizzuddin Shah menitahkan bendera negeri dikibarkan separuh tiang selama tiga hari atas kemangkatan Ratu Elizabeth II.

Setiausaha Kerajaan Negeri Perak, Datuk Ahmad Suaidi Abdul Rahim berkata, baginda bertitah sedemikian sebagai tanda menghargai hubungan Ratu Elizabeth II dengan istana dan negeri itu.

“Atas semangat menghargai hubungan baik dengan istana dan negeri Perak, Sultan Perak telah menitahkan bendera negeri dikibarkan separuh tiang selama tiga hari.

“Titah itu juga adalah sebagai tanda menzahirkan rasa dukacita atas kemangkatan Ratu Elizabeth II.

“Menjunjung titah tersebut, bendera negeri hendaklah dikibarkan separuh tiang bermula Sabtu, 17 September sehingga selesai istiadat permakaman pada Isnin, 19 September 2022,” katanya dalam kenyataan, pada Jumaat.

Ratu Elizabeth II mangkat pada usia 96 tahun pada 9 September lalu seperti diumumkan Istana Buckingham.


Jangan dolak-dalik laksana Undi 18

Oleh Siti Hafidah Abd Ghaffar

BANGI, 17 Syaaban 1442H, Rabu – Kerajaan Perikatan Nasional (PN) diingatkan tidak berdolak-dalik mengenai Undi 18, sebaliknya cuba sedaya upaya menjadikan pelaksanaan itu sebagai realiti.

Ini kerana, Undi 18 dilihat sebagai satu perkembangan baik melibatkan anak muda dalam politik negara, kata Exco Pemuda Barisan Jemaah Islamiah Se-Malaysia (BERJASA), Asyraf Badrul.

Ketika dihubungi Ismaweb.net, beliau berkata, isu terkini yang ‘melambatkan’ Undi 18 menimbulkan banyak tanda tanya.

“Kita tak nafikan memang difahami perlu penyelarasan dari pelbagai pihak untuk menjayakan Undi 18.

“Namun adakah dengan alasan COVID-19, terus tak boleh buat?,” soalnya.

Susulan itu, beliau menggesa kerajaan menyebarkan maklumat secara tuntas, jelas dan menyeluruh mengenai kesukaran yang dihadapi dalam pelaksanaan Undi 18 ini.

“Rakyat sedang menilai. Cuba juga secara sedaya upaya untuk menjadikan ianya satu realiti. Nak seribu daya tak hendak seribu dalih.

“Tapi nampaknya kerajaan lebih gemar gunakan satu dalih sahaja untuk seribu perkara – COVID-19,” katanya.

Sebelum ini dilaporkan, pendaftaran pemilih automatik dan kelayakan mengundi pada usia 18 tahun dijangka hanya mampu dilaksanakan selepas 1 September tahun depan.

Pengerusi Suruhanjaya Pilihan Raya (SPR), Datuk Abdul Ghani Salleh, dilaporkan berkata, pihaknya harus bersikap realistik dengan perkembangan dan situasi semasa negara ketika ini yang secara umumnya masih dalam tempoh Perintah Kawalan Pergerakan (PKP) bagi mengekang penularan COVID-19.

Secara tidak langsung, katanya, situasi sedemikian menjejaskan perancangan dan persiapan SPR menjayakan pendaftaran pemilih automatik serta Undi 18, yang sebelum ini sepatutnya dijangka dilaksanakan Julai depan.


Pengurus Felda direman lima hari bantu siasatan salah guna kuasa

KUANTAN, 25 Zulhijjah 1442H, Rabu – Seorang pengurus Felda direman lima hari bermula hari ini bagi membantu siasatan berhubung kes salah guna kuasa membabitkan projek pertanian berjumlah RM64,739.

Perintah reman dikeluarkan oleh Penolong Pendaftar Mahkamah Rendah Malaya Kuantan Humairah KM Haider selepas menerima permohonan daripada Suruhanjaya Pencegahan Rasuah Malaysia (SPRM) hari ini.

Lelaki berusia 38 tahun itu ditahan di pejabat SPRM Pahang, di sini selepas hadir memberi keterangan kira-kira 7 malam semalam.

Suspek yang tiba di Kompleks Mahkamah Kuantan pada 9.30 pagi dengan berkemeja-T lokap SPRM, disyaki telah menggunakan kedudukannya sebagai Pengerusi Jawatankuasa Perolehan Rancangan (JKPR) melantik syarikat yang mempunyai kepentingan dengan dirinya.

Sementara itu, Pengarah SPRM Pahang, Hairuzam Mohmad Amin @ Hamim mengesahkan penahanan lelaki itu dan menyatakan kes disiasat mengikut Seksyen 23 Akta SPRM 2009. – Bernama


Arab Saudi buka sempadan darat, laut dan udara 17 Mei

RIYADH, 21 Ramadan 1442H, Isnin – Arab Saudi akan menamatkan sekatan perjalanan ke luar negeri dan membuka sempadan darat, laut dan udara pada hari Isnin (17 Mei), kata Kementerian Dalam Negeri dalam satu kenyataan.

Warga Arab Saudi yang telah menerima dua dos suntikan vaksinasi, atau satu suntikan sekurang-kurangnya dua minggu sebelum perjalanan, mereka yang telah pulih daripada COVID-19 dalam tempoh enam bulan terakhir dan mereka yang berusia di bawah 18 tahun akan dibenarkan melakukan perjalanan.

Sebelum ini, kerajaan pertama kali melarang semua perjalanan masuk dan keluar negara ketika COVID-19 mulai merebak ke seluruh dunia pada Mac 2020.

Sempadannya dibuka semula pada bulan Julai 2020 tetapi rakyat masih tidak dibenarkan melakukan perjalanan.

Pada Januari 2021, pihak berkuasa menangguhkan penamatan sekatan perjalanan untuk orang ramai dan pembukaan semula pintu masuk sepenuhnya ditukar ke 17 Mei.

Pada bulan Februari, pihaknya menangguhkan kemasukan untuk bukan warganegara dari 20 negara kecuali diplomat dan pengamal perubatan.

Dalam perkembangan yang berkaitan, Menteri Kesihatan Arab Saudi, Dr Tawfiq Al-Rabiah, dalam pidatonya pada sesi dialog Wawasan 2030 berkata, kerajaan telah memberikan hampir 9.5 juta vaksin, menekankan pentingnya kualiti vaksin, bukan kuantiti.

Sementara itu, aplikasi ‘Tawakkalna’, aplikasi rasmi yang dipersetujui oleh Kementerian Kesihatan untuk mengekang penyebaran coronavirus, telah mencecah 20 juta pengguna, lapor Saudi Press Agency (SPA). – Agensi


MAIPk akan naikkan kadar had kitayah bantu golongan terkesan kenaikan harga barang

IPOH, 1 Zulhijjah 1443H, Jumaat – Majlis Agama Islam dan Adat Melayu Perak (MAIPk) akan menaikkan kadar had kifayah bagi meringankan beban ditanggung masyarakat Islam di negeri ini terutama golongan asnaf yang terkesan akibat peningkatan harga barangan keperluan.

Ketua Pegawai Eksekutif MAIPk, Shahrul Azam Shaari berkata, kajian terperinci mengenai kadar had kifayah itu telah dilakukan tahun lepas rentetan negara dilanda pandemik COVID-19 apabila terdapat mereka yang kini tergolong kumpulan mudah miskin.

“Hasil kajian itu telah dibincangkan dengan peringkat pengurusan MAIPk dan Jawatankuasa Fatwa Negeri Perak.

“Berdasarkan kepada keadaan masyarakat Islam yang menghadapi keadaan ekonomi yang sukar ketika ini, ia sudah tentu menimbulkan kesukaran kepada mereka yang tidak mempunyai pendapatan tinggi,” katanya.

Beliau berkata kepada pemberita selepas majlis perasmian Pelan Antirasuah Organisasi MAIPk 2022-2026 oleh Yang Dipertuanya Tan Sri Mohd Annuar Zaini dan turut dihadiri Pengarah Suruhanjaya Pencegahan Rasuah Malaysia (SPRM) Perak Datuk Mohd Fauzi Mohamad di sini hari ini.

Shahrul Azam berkata, peningkatan kadar had kifayah itu merangkumi bantuan bulanan, pendidikan dan bantuan modal perniagaan kepada golongan memerlukan.

“Sebagai contoh, bantuan bulanan secara purata untuk sebuah keluarga adalah RM300 tetapi kita akan melihat kepada keadaan sesebuah keluarga itu ada yang tidak mencukupi, jadi ada bantuan hingga RM500 atau RM600. Jadi, kita akan menambah bantuan bulanan itu mengikut kes tertentu,” katanya. – Bernama


Tubuh syarikat multinasional urus sumber mineral negara

BARU-baru ini banyak isu kita lihat, dengar dan baca seperti isu pencerobohan lombong haram, berita potensi mineral di kawasan atau negeri tertentu dan lain-lain.

Sepanjang saya menjalankan kajian semasa di Universiti Malaysia Kelantan (UMK), perbincangan antara saintis dan ahli akademik di UA dan ‘conference’, terlibat langsung dengan industri mineral, ada satu perkara saya boleh simpulkan dengan satu cadangan untuk negara. Perlu perbincangan kritis, pindaan yang murni dan persetujuan menang-menang antara negeri.

Sekiranya kita berani berubah seperti negara China sekarang, cadangan saya, tubuhkan syarikat multinasional yang mengurus sumber mineral 100 peratus hak milik kerajaan Pusat.

Mungkin cadangan ni banyak bercanggah beberapa pendapat ahli akademik, orang industri, pengurusan tanah dan galian setiap negeri dan beberapa badan bukan kerajaan.

Sebab setiap negeri berbeza sikit konten akta/enakmennya. Ya nak ubah dan pegang dunia, memang banyak kita ‘terpaksa langgar’ undang-undang, akta dan enakmen negeri yang sedia ada.

Sebab kita buat undang-undang dan akta sebelum ini berdasarkan keperluan tertentu. Jadi cadangan saya adalah keperluan negara. Apa perlu pinda, kita pinda untuk masa depan bersama. Saya bukan cenderung untuk berdebat dan menjadi rebel.

Saya lontarkan cadangan ini bila saya letakkan diri saya sebagai orang cintakan watan atau senang nak faham nasionalis. Sayangkan negara.

Pandangan saya, sumber mineral perlu diurus satu badan nasional yang setanding seperti Petronas. Isu royalti, akta dan semuanya tunggu sekejap. Letak tepi, jika kita mahu, kita boleh pinda seperti saya sebut, untuk kepentingan bersama.

Kenapa perlu satu badan nasional?

Pertama, pemprosesan sumber mineral perlukan kos yang besar. Kos yang melibatkan eksplorasi, pemprosesan dan bermacam-macam teknologi yang ingin digunakan. Lain komposisi tanah, lain cara nak proses mineralnya, lain mesin dan teknologi nak digunakan supaya lebih ‘economic‘ atau masih dapat untung sebab kejadian mineralnya berbeza setiap tempat. Cukup poin ini nak senang faham. Bila negara yang mengurus, pastinya soal peruntukan kewangan lebih realistik.

Kedua, kelahiran tenaga mahir manusia di Malaysia. Berdasarkan statistik keluaran ILMIA, tenaga mahir pemprosesan mineral banyak dari keluaran USM, UMP manakala geologist banyak tempat seperti UMS, UMK, UM, UK dan sebagainya. Jadi tenaga mahir kita ada, tapi kerana bukan badan nasional yang mengurus, peluang buka pekerjaan banyaknya tiada. Adapun mungkin syarikat yang skala kecil. Hasilnya untuk keperluan syarikat dan negeri. Bukan sekadar susah untuk ‘matang kerjaya’, tapi hasil sumbernya tidak manfaatkan sepenuhnya. Kita perlu lebih manfaatkan keperluan nasional. Kebajikan pekerja juga dilayan seperti bekerja untuk negara. Setiap tahun akan ada ‘conference’ dunia tentang proses mineral, jadi tenaga kerja kita datang sebagai wakil negara.

Ketiga, pembaharuan dan penukaran teknologi. Seiring dengan tuntutan agama Islam demi kelestarian alam, segala pemprosesan mesti mesra alam tetapi masih kekal produksi mineral yang menguntungkan. Jadi unit R&D perlu ditubuhkan. Nak buat kajian perlukan kos yang sangat besar sebab nak bergerak maju ke hadapan mesti dengan fakta ilmu dan kajian. Banyaknya saintis, banyaklah kajian, banyaklah data, banyaklah penambahbaikan. Kita juga mungkin berupaya untuk mencipta satu teknologi baru kerana poin 1 dan 2 tadi lengkap. Kita juga boleh bangga pada negara lain kerana kita jadi juara inovasi mineral. Jadi kita lebih ‘berkuasa’ dan jadi rujukan utama dunia untuk penukaran teknologi. Kita juga boleh buka peluang pembukaan pemprosesan pada negara lain dengan konsultasi dari kita seperti Petronas lakukan. Ingat buka bukan niat nak menjarah hasil, tapi membantu negara yang baru nak bangun ini maju. Tidak seperti beberapa syarikat di negara-negara tertentu. Kan harmoni dunia?

Keempat, keupayaan kita melakukan pembuatan bahan elektronik dengan jenama produk negara. Kita mampu menjadi seperti Apple, Tesla, Samsung, Huawei sekiranya badan nasional yang urus pemprosesan mineral kita maju jika sempurna poin 1 hingga 3. Kita ada juga potensi menjadi pengeluar produk elektronik digital dengan hasil sumber sendiri. Kita kawal kualiti dari A hingga Z. Kita maju proses, kita juga maju pengeluar bahan elektronik yang berasaskan digital. Kesan baiknya, kita mampu tarik pelabur luar untuk proses dan buat dinegara kita, kita juga mampu buka banyak peluang pekerjaan, sekali gus jana pendapatan negara seperti Petronas. Ia juga buka peluang pada kita potensi untuk menguasai teknologi digital. Semua rakyat boleh rasai kejayaan dan kekayaan ini.

Mungkin setakat ini sahaja saya boleh lontarkan dahulu. Ada lagi cuma ini paling utama dan asas untuk faham bersama demi tanah tumpahnya darahku. Segala hasil sumber mineral perlu diurus dengan keupayaan satu badan nasional yang terurus. Keupayaan kita sendiri. Orang kita yang mengurus. Malaysia boleh melakukannya. Jangan takut perubahan globalisasi. Ketepikan kepentingan individu dan parti politik. Ini demi watan.

Sekian cadangan kecil dari rakyat marhaen yang cintakan watan.

Fakihin Aqsa
Bekas graduan doktor falsafah pemprosesan emas


Penganggur didakwa tawar, beri rasuah RM120,000 kepada polis

SHAH ALAM,  3 Zulkaedah 1442H, Isnin – Seorang penganggur dihadapkan ke Mahkamah Sesyen di sini, hari ini, atas dua pertuduhan menawar dan memberi rasuah RM120,000 kepada seorang pegawai kanan polis untuk melepaskan dirinya daripada dikenakan tindakan kerana memiliki kira-kira lima kilogram dadah jenis syabu.

Abd Aziz Abdullah @ Shariff, 39, mengaku tidak bersalah atas kedua-dua pertuduhan itu di hadapan Hakim Rihaida Rafie.

Bagi pertuduhan pertama, dia didakwa menawarkan rasuah RM120,000 kepada Penolong Penguasa Polis ASP Mohammad Izzuddin Zulkifly, 39, yang bertugas di Jabatan Siasatan Jenayah Narkotik, Ibu Pejabat Polis Kontinjen Pahang.

Suapan itu sebagai dorongan kepada Mohammad Izzuddin supaya tidak mengambil tindakan undang-undang ke atas tertuduh kerana memiliki dadah jenis syabu di kawasan tempat letak kereta Mass Railway Transit (MRT) Sri Damansara Sentral, Bandar Sri Damansara, Sungai Buloh, pada 6 petang, 24 Mei lepas.

Dia turut dituduh memberi rasuah RM120,000 melalui rakannya, seorang pengusaha ayam bakar dan juga juruteknik penyaman udara sambilan, Mohd Nizam Mohamed Lazim, 36, kepada Mohammad Izzuddin agar tidak mengambil tindakan ke atasnya atas kesalahan memiliki dadah itu.

Abd Aziz melakukan kesalahan itu di Petron Persiaran Mahogani, J&H Service Station, Petaling, pada 9 malam, 24 Mei lepas.

Kedua-dua pertuduhan dikemukakan mengikut Seksyen 17(b) Akta Suruhanjaya Pencegahan Rasuah Malaysia (SPRM) 2009 (Akta 694) dan boleh dihukum di bawah Seksyen 24(1) akta sama, yang membawa hukuman penjara maksimum 20 tahun dan denda tidak kurang daripada lima kali ganda jumlah atau nilai suapan atau RM10,000, mengikut mana lebih tinggi, jika sabit kesalahan.

Rihaida tidak membenarkan tertuduh diikat jamin kerana lelaki itu masih dalam tempoh tahanan reman atas kesalahan di bawah Seksyen 39B Akta Dadah Berbahaya 1952 di Mahkamah Majistret Kuala Lumpur.

Kes yang dikendalikan Timbalan Pendakwa Raya SPRM Fadhli Ab Wahab itu ditetapkan untuk sebutan semula dan serahan dokumen pada 12 Julai ini. -Bernama


Hanya RM60, warga asing boleh miliki MyKad?

Oleh Fazleen Safina

BANGI, 1 Zulhijjah 1441H, Rabu – Cadangan sesetengah pihak yang meminta kerajaan mempertimbangkan pengeluaran MyKad baharu wajar diambil perhatian serius.

Hal ini selepas Naib Pengerusi Yayasan Pencegahan Jenayah Malaysia (MCPF), Kamal Affandi Hashim mendedahkan, aktiviti pemalsuan MyKad mula dikesan bergerak aktif di negara ini sejak 19 tahun yang lalu.

Beliau mendakwa, pernah melihat sendiri bagaimana MyKad dijual secara meluas kepada warga asing pada tahun 2001 di Tawau, Sabah.

Lebih mengejutkan, ujarnya, setiap satu MyKad berkenaan dijual pada harga tidak masuk akal iaitu sekitar RM60 sahaja.

“Menerusi mikrocip pada Mykad, mereka ‘scan’ muka dan kemudian dilapik semula, seolah-olah kelihatan yang betul (asli).

“Ia (keaslian Mykad) hanya akan dapat dikesan apabila imbasan dibuat pada mikrocip yang diletak di dalam MyKad, “ katanya ketika dihubungi Ismaweb.net, hari ini.

Beliau menegaskan, kes pemalsuan MyKad bukan isu baru, malah menolak dakwaan ianya diperolehi suspek dari Jabatan Pendaftaran Negara (JPN).

Tegas beliau, MyKad yang dibeli oleh warga asing dihasilkan secara cetakan dan pemalsuan.

Sebelum ini, media melaporkan, dengan hanya membayar RM200 hingga RM300, lapan warganegara Indonesia boleh memperoleh kad pengenalan palsu dan menggunakannya untuk mendapatkan pekerjaan di negara ini.

Mereka masing-masing memperoleh kad berkenaan daripada individu berasingan didakwa tidak dikenali sejak setahun lalu.

Ketua Polis Daerah Klang Utara, Asisten Komisioner Nurulhuda Mohd Salleh berkata, rahsia warga asing itu terbongkar apabila cuba memohon pekerjaan di sebuah kilang di Meru.

Mengulas mengenai perkara sama, Kamal Affandi menyarankan, kerajaan untuk menyediakan peruntukan mencukupi kepada pihak berkuasa bagi membeli mesin pengimbas.

Beliau berkata, perkara itu penting bagi mengesan kad pengenalan (MyKad) palsu.

Katanya, mutu dan kualiti MyKad terbaik di dunia sekalipun tidak memadai sekiranya pihak berkuasa masih lagi tidak mampu mengenal pasti kad pengenalan palsu akibat kekurangan mesin pengimbas.

“Maka, kita akan berbalik kepada asal iaitu tidak dapat membezakan antara sesuatu yang asli dengan sesuatu yang palsu dan tiruan.

“Jadi, apa yang perlu dilakukan oleh pemerintah ialah menyediakan peruntukan kepada pihak-pihak berkuasa seperti imigresen, kastam, polis dan mereka yang terlibat di barisan hadapan untuk mengimbas kad-kad yang dikeluarkan termasuk passport dan permit kerja.

“Kalau kita keluarkan dokumen baharu sekalipun, apakah ia menjamin bahawa tidak ada pemalsuan akan dilakukan?” soalnya.


Perintah berkurung gagal tangani COVID-19 di Gaza

GAZA, 20 Muharram 1442H, Selasa – Pihak berkuasa kesihatan Palestin mengesahkan 182 kes jangkitan baharu COVID-19 di Semenanjung Gaza, wilayah yang dikepung, semalam.

Dalam satu kenyataan, Kementerian Kesihatan melaporkan jumlah kes di wilayah itu meningkat kepada 1,151 dengan sembilan kematian serta 89 kes pulih sepenuhnya.

Kementerian mengulangi peringatannya supaya penduduk Gaza mengamalkan langkah berjaga-jaga bagi membendung penularan, terutama dalam kalangan kanak-kanak dan warga emas.

Sebelum ini, pemerintah Gaza iaitu pergerakan Hamas menguatkuasakan perintah berkurung di wilayah itu pada 24 Ogos bagi mengekang penularan wabak pandemik berkenaan.

Pihak berkuasa mengarahkan penduduk Gaza berada di rumah masing-masing, dan memakai topeng muka sekiranya keluar membeli barang keperluan.

Masjid, sekolah dan kebanyakan premis pernigaan juga telah ditutup. –  Agensi


Arab Saudi tarik sekatan: Malaysia harap rakyat dapat tunai haji, umrah

KUALA LUMPUR, 21 Syaaban 1443H, Khamis – Kerajaan berharap lebih ramai umat Islam di Malaysia dapat menunaikan ibadat umrah dan haji pada tahun ini dan masa akan datang susulan penarikan sekatan berkaitan COVID-19 yang diumumkan kerajaan Arab Saudi, baru-baru ini.

Sambil menyambut baik pengumuman tersebut, Menteri di Jabatan Perdana Menteri (Hal Ehwal Agama) Datuk Idris Ahmad berkata Malaysia terutama pihaknya akan sentiasa bekerjasama dengan kerajaan Arab Saudi untuk melakukan terbaik demi keselamatan dan kesihatan jemaah umrah dan haji.

“Kerajaan Arab Saudi tentunya telah menilai pelbagai aspek dan semua protokol kesihatan sejak wabak COVID-19 melanda dunia dua tahun lalu sebelum menarik balik sekatan tersebut, sejajar dengan situasi pandemik yang bertambah baik di negara itu.

“Pada masa yang sama, kerajaan Arab Saudi pastinya telah membuat persiapan rapi berpandukan amalan terbaik pengendalian antarabangsa demi menjaga keselamatan rakyatnya dan jemaah umrah serta haji yang datang dari seluruh pelosok dunia,” katanya dalam kenyataan.

Semalam, Bernama melaporkan Kementerian Kesihatan Arab Saudi mengumumkan pemansuhan semua sekatan COVID-19, termasuk kuarantin wajib bagi semua pengunjung ke negara itu.

Menerusi catatan di akaun Twitter rasminya pada Isnin, sekatan yang dimansuhkan termasuk penyerahan sijil vaksinasi COVID-19 dan ujian tindak balas berantai polimerase masa nyata (PCR), sebelum atau semasa ketibaan di Arab Saudi.

Langkah itu diambil susulan penurunan kes dan kadar vaksinasi mencapai 99 peratus untuk semua penduduk berumur 12 tahun ke atas. – Bernama


Seorang maut, 14 cedera tikaman rambang di Korea Selatan

SEOUL, 17 Muharam 1445H, Jumaat – Seorang maut dan 14 lagi cedera dalam kejadian rempuhan kereta dan tikaman rambang di bandar komuter Korea Selatan pada Khamis, kata polis dan media.

Penyerang dilaporkan merempuh keretanya ke arah orang lalu lalang dan kemudian dari keretanya lalu menikam orang ramai secara rawak.

“Sekurang-kurangnya lima orang cedera akibat dilanggar kereta, dan sembilan yang lain ditikam dalam serangan yang berlaku di kawasan yang sesak,” kata seorang pegawai dari Jabatan Polis wilayah Gyeonggi selatan, Yoon Sung-hyun.

Sementara itu, seorang pegawai di Jabatan Bomba wilayah Gyeonggi, Ha Dong-geun berkata, sekurang-kurangnya dua daripada mangsa yang cedera dimasukkan ke hospital dalam keadaan serius.

Gambar dari tempat kejadian menunjukkan unit forensik memeriksa dewan di Plaza AK, tempat kejadian tikaman berlaku.

Sebuah kereta hatchback Kia berwarna putih dengan tingkap depan pecah dan tayar hadapan pecah boleh dilihat di kaki lima berhampiran stesen kereta api bawah tanah.

Laporan media menyifatkan penyerang sebagai seorang lelaki berusia 20-an yang bekerja sebagai pekerja penghantaran dan mengalami beberapa masalah kesihatan mental.

Polis berkata, penyerang ditangkap di tempat kejadian dan sedang disoal siasat.

Serangan yang tidak dapat dijelaskan itu berlaku beberapa hari selepas satu lagi serangan tikaman yang jarang berlaku membunuh seorang dan mencederakan tiga yang lain. – Agensi


Tarif pembetungan bersambung diselaraskan mulai Januari 2023

BANGI, 30 Safar 1444H, Selasa – Tarif bagi perkhidmatan pembetungan bersambung dan mengosongkan tangki septik untuk kategori domestik akan diselaraskan bermula 1 Januari 2023 dan 1 Oktober ini.

Kementerian Alam Sekitar dan Air (KASA) berkata, persetujuan pelarasan tarif bagi perkhidmatan pembetungan bersambung dan mengosongkan tangki septik itu dicapai dalam mesyuarat Jemaah Menteri pada 20 April lalu

“Menerusi pelarasan tarif terbaharu berkenaan akan menyebabkan peningkatan antara RM5 hingga RM8 sebulan bagi perkhidmatan mengosongkan untuk premis yang memiliki tangki septik berkuat kuasa 1 Oktober 2022.

“Manakala bagi perkhidmatan bersambung pula akan mengalami peningkatan kecil sebanyak RM2 sebulan berkuat kuasa 1 Januari 2023,” menurut KASA dalam kenyataan, hari ini.

Bagaimanapun KASA menjelaskan, bagi meringankan beban rakyat, bantuan bersasar disediakan melalui pemberian rebat kepada golongan yang berdaftar dengan program E-Kasih.

Katanya, purata kos sebulan bagi menyediakan perkhidmatan pembetungan bersambung adalah RM17 berbanding kadar tarif semasa iaitu antara RM2 hingga RM8.

Manakala kos sebenar perkhidmatan mengosongkan tangki septik pula adalah RM22 sebulan berbanding kadar tarif semasa antara RM2 hingga RM6 sebulan.

“Kadar tarif ini juga adalah lebih rendah jika dibandingkan dengan tarif perkhidmatan utiliti lain seperti bekalan elektrik, telekomunikasi dan internet jalur lebar,” kata kenyataan itu.

KASA berkata, Indah Water Konsortium Sdn Bhd (IWK) adalah syarikat pembetungan nasional yang mengambil alih perkhidmatan berkenaan sejak 28 tahun lalu tidak pernah membuat semakan.

Keadaan berkenaan telah menjejaskan aliran tunai IWK menyebabkan pendapatan tidak dapat menanggung kos operasi yang semakin meningkat setiap tahun.

“Hal tersebut turut menjejaskan kemampanan sektor pembetungan negara secara keseluruhannya selain bagi memastikan perkhidmatan pembetungan yang mapan,” katanya.


Israel bom rumah keluarga Ismail Haniyeh

GAZA, 3 Jamadilawal 1445H, Jumaat – Rumah keluarga Ketua Biro Politik Hamas, Ismail Haniyeh yang terletak di kem pelarian Al-Shati telah dibom tentera pengganas Israel.

Menurut agensi berita Middle East Monitor (MEMO) yang memetik sumber tentera berkata, rumah – tempat Haniyeh dibesarkan – itu digunakan sebagai infrastruktur untuk Hamas dan tempat pertemuan anggota pejuang serta pegawai kanan.

Haniyeh tinggal di luar Semenanjung Gaza sejak 2019, apabila bekas Perdana Menteri Pihak Berkuasa Palestin itu dipilih untuk mengetuai biro politik.

Beliau kini berpangkalan di Qatar.

Tentera pengganas Israel meneruskan pencerobohan ke atas Semenanjung Gaza untuk hari ke-41, dengan sokongan Amerika Syarikat (AS).

Serangan tanpa henti rejim terus menyasarkan sekitar hospital, bangunan kediaman, blok menara dan rumah orang awam Palestin.

Bukan hanya serangan, Israel turut menyekat kemasukan air, makanan dan bahan api sehingga menjadi antara faktor angka korban terus meningkat kepada 11,500 orang, termasuk lebih 8,000 kanak-kanak dan wanita.- Agensi


18 maut depoh bahan api terbakar di Jakarta

JAKARTA, 12 Syaaban 1444H, Ahad – Indonesia meneruskan operasi pencarian mangsa yang kemungkinan terperangkap bawah runtuhan rumah dan bangunan susulan kejadian kebakaran di depoh simpanan bahan api ibu negara.

Tragedi itu telah meragut 18 nyawa setakat ini manakala puluhan yang lain dilaporkan masih hilang.

Stesen Simpanan Bahan Api Plumpang yang dikendalikan syarikat minyak dan gas milik kerajaan, Pertamina terletak berhampiran kawasan padat di Tanah Merah di utara Jakarta itu membekalkan 25 peratus daripada keperluan bahan api Indonesia.

Sehingga kini, 260 anggota bomba dan 52 jentera bomba dikerah ke kawasan berkenaan untuk memadamkan api bagi mengelakkan ia merebak ke kawasan kejiranan.

Video kebakaran yang dimuat naik di saluran televisyen lewat Jumaat menunjukkan ratusan penduduk melarikan selepas melihat kepulan asap tebal memenuhi ruang udara.

Sementara itu, Pengurus Pertamina Jawa Barat, Eko Kristiawan berkata, siasatan awal menunjukkan kebakaran tersebut berlaku apabila saluran paip pecah ketika hujan lebat dan kemungkinan terkena petir.

Penduduk yang tinggal berhampiran kawasan berkata, mereka terhidu bau petrol yang kuat menyebabkan ada dalam kalangan penduduk yang muntah, diikuti bunyi petir sebelum letupan kuat sebanyak dua kali sekitar jam 8 malam Jumaat lalu.

Pasukan palang Merah Indonesia telah mengenal pasti 18 yang terkorban, sementara 49 yang lain sedang menerima rawatan di lima hospital, sebahagian daripada mereka dalam keadaan kritikal.

Sementara itu Pemangku Gabenor Jakarta, Heru Budi berkata, kira-kira 600 penduduk yang hilang tempat tinggal akan ditempatkan ke pusat perlindungan sementara di 10 pejabat kerajaan dan juga stadium.- Agensi


Malaysia menang lagi kes tuntutan Sulu

KUALA LUMPUR, 26 Rabiulakhir 1445H, Jumaat – Malaysia melakar kejayaan lagi selepas menang di Mahkamah Perancis dalam kes tuntutan Kumpulan Sulu, sekali gus mematikan gerakan mereka untuk merampas aset diplomatik Kerajaan Malaysia.

Menteri di Jabatan Perdana Menteri (Undang-Undang dan Reformasi Institusi), Datuk Seri Azalina Othman Said berkata, pada 6 November lepas, Mahkamah Perancis telah membatalkan perintah bagi gadai janji berkanun yang dibuat terhadap bangunan diplomatik Malaysia di Paris oleh penuntut warga Filipina (Kumpulan Sulu).

Beliau berkata, hari ini (9 November) juga, mahkamah sama telah merekod penarikan balik oleh pihak penuntut warga Filipina bagi prosiding rampasan aset terhadap bangunan diplomatik Kerajaan Malaysia yang sama.

“Kesimpulannya keputusan pada 6 dan 9 Nov ini membolehkan keputusan membebaskan kerajaan Malaysia daripada cubaan tidak sah oleh warganegara Filipina itu untuk merampas aset diplomatik Malaysia di Perancis secara menyeluruh.

“… mereka gagal dalam menyentuh hak milik harta Malaysia dan kita tidak sama sekali boleh bersikap tolak ansur ke atas tuntutan tidak sah ini,” katanya ketika temu ramah bersama media yang diadakan secara dalam talian.

Azalina kini berada di London, untuk fasa ketiga tuntutan lapan individu yang mengaku sebagai waris Kesultanan Sulu, bagi berjumpa dengan peguam-peguam lantikan Kerajaan Malaysia dalam menangani tuntutan mereka, seterusnya menyangkal taktik dan hujahan mereka secara komprehensif.

Azalina berkata, kesimpulannya keputusan pada 6 dan 9 November ini mematikan gerakan warga Filipina ini untuk merampas aset diplomatik kerajaan Malaysia di Paris.

“Kerajaan Malaysia sentiasa akan memastikan kedaulatan, keselamatan dan kepentingan negara secara menyeluruh dilindungi setiap masa oleh kerajaan Perpaduan MADANI,” katanya.

Sementara itu, Azalina dalam kenyataan berkata, kemenangan Malaysia pada 6 Jun lepas dalam rayuan terhadap pelaksanaan apa yang dipanggil award separa mengenai bidang kuasa, membawa kepada penarikan balik langkah-langkah yang didaftarkan oleh Kesultanan Sulu (‘Pihak Menuntut’) yang telah lama tidak berfungsi terhadap bangunan diplomatik milik Malaysia di Paris, Perancis.

Beliau berkata, Malaysia telah mencabar langkah-langkah itu atas alasan imuniti, khususnya imuniti premis diplomatiknya seperti yang diiktiraf di bawah Konvensyen Vienna mengenai Hubungan Diplomatik 1961.

“Pada 6 November 2023, hakim penguatkuasa Paris membatalkan perintah ex parte terdahulunya yang membenarkan gadai janji berkanun didaftarkan di tiga bangunan diplomatik milik Malaysia di Paris.

“Hakim menetapkan ia tidak mempunyai kuasa untuk membenarkan langkah sedemikian dan mengarahkan Pihak Menuntut membayar 15,000 euro kepada Malaysia sebagai kos,” katanya.

Azalina seterusnya berkata Pihak Menuntut mengesahkan bahawa mereka kini akan mengeluarkan gadai janji berkanun dan perintah kos itu adalah tambahan kepada perintah kos kesan buruk 100,000 euro yang dikeluarkan oleh Mahkamah Rayuan Paris dalam keputusan 6 Jun yang memihak kepada Malaysia, yang telah menolak pengiktirafan anugerah separa bertarikh 25 Mei 2020 di Perancis.

Beliau berkata, Malaysia sedang mengambil langkah yang perlu untuk memastikan kos kesan buruk itu juga dibayar secepat mungkin oleh Pihak Menuntut atau pembiaya litigasi mereka, Therium.

Beliau berkata hari ini (9 Nov) sebagai hasil selanjutnya daripada keputusan 6 Jun, hakim penguat kuasa Paris merekodkan penarikan diri Pihak Menuntut daripada prosiding yang telah mereka mulakan untuk merampas bangunan diplomatik yang dinyatakan.

“Malaysia telah berjaya melindungi kepentingannya di seluruh dunia, termasuk di Perancis (apa yang dipanggil anugerah akhir sebanyak AS$14.9 bilion (RM62.59 bilion) dikatakan telah diberikan oleh penimbang tara Sepanyol, Dr Gonzalo Stampa).

“Mulai hari ini, sama ada anugerah separa atau apa yang dikatakan anugerah akhir, tidak boleh dikuatkuasakan di Perancis – pengiktirafan dan penguatkuasaan yang terdahulu telah ditolak oleh Mahkamah Rayuan Paris dalam keputusannya pada 6 Jun 2023 dan penguatkuasaan kemudiannya telah ditangguhkan oleh Mahkamah Rayuan Paris sementara menunggu keputusan prosiding pembatalan,” katanya.

Azalina berkata selaras dengan perkembangan ini, Kerajaan Malaysia yakin bahawa pembatalan muktamad anugerah akhir yang dikatakan oleh Mahkamah Rayuan Paris itu hanyalah menunggu masa, dan kerajaan sedang berusaha sedaya upaya untuk mendapatkan keputusan itu secepat mungkin.

Malaysia telah menggunakan semua remedi undang-undang bagi membatalkan anugerah yang diberikan oleh Stampa kepada pihak yang menuntut di mahkamah di Sepanyol, Perancis, Luxembourg, dan Belanda.

Malaysia memperoleh satu lagi kemenangan apabila Mahkamah Rayuan The Hague pada 27 Jun, menolak permohonan kumpulan Sulu untuk mengiktiraf dan menguatkuasakan anugerah terakhir di negara itu.

Dalam usaha mereka untuk menguatkuasakan anugerah terakhir, kumpulan Sulu dilaporkan telah cuba merampas aset syarikat petroleum Malaysia, Petronas di Luxembourg dan Belanda, serta menyasarkan aset diplomatik Malaysia di Perancis (termasuk kedutaan).

Pada 2019, kumpulan itu dilaporkan telah mengambil tindakan undang-undang di Mahkamah Sepanyol untuk mendapatkan pampasan bagi tanah di Sabah, yang didakwa dipajak oleh nenek moyang mereka kepada sebuah syarikat perdagangan British pada 1878. – Bernama


Akta 342: Tidak rasional dipinda selain untuk bebankan rakyat

Oleh Athirah Huda Zalhe

BANGI, 12 Jamadilawal 1443H, Jumaat – Tidak masuk akal untuk mengenakan denda sehingga RM100,000 hanya kerana gagal memakai pelitup muka.

Demikian tegas Pengerusi Pertubuhan-Pertubuhan Pembela Islam (PEMBELA), Haji Aminuddin Yahaya terhadap cadangan pindaan Rang Undang-Undang (RUU) Akta Pencegahan dan Pengawalan Penyakit Berjangkit 1998 (Akta 342).

Beliau berkata, denda sedia ada yang dikuatkuasakan Kementerian Kesihatan (KKM) sudah cukup membebankan rakyat, apatah lagi jika akta itu dipinda dengan kadar baharu ditambah.

Atas sebab itu, beliau berkata, cadangan meminda akta tersebut dibantah rakyat kerana hukuman yang dikenakan sangat membebankan.

“Dalam keadaan ekonomi rakyat yang menderita hari ini, cadangan seperti ini sepatutnya tidak berlaku.

“Ia dilihat seolah-olah kerajaan tidak memahami penderitaan rakyat. Denda yang ada sekarang ini pun sudah berat,” katanya kepada Ismaweb.net, hari ini.

Cadangan pindaan ini akan memberikan peruntukan kepada KKM untuk menaikkan denda salah laku Akta Kawalan dan Pencegahan Penyakit Berjangkit 1998.

Di bawah akta yang bakal dipinda itu, denda terhadap mana-mana kesalahan adalah termasuk tidak memakai pelitup muka atau tidak mengamalkan penjarakan sosial, pelanggaran perintah kuarantin dan terlibat dalam acara yang dilarang membabitkan perkumpulan ramai orang serta sesak.

Menerusi pindaan itu, individu yang melanggar perintah di bawah Akta 342 akan dikenakan kadar denda lebih tinggi daripada RM1,000 kepada RM100,000, manakala bagi syarikat korporat sehingga RM2 juta.

Mengulas lanjut, Aminuddin menyifatkan tidak melihat kesan rasional jika akta itu dipinda melainkan hanya menambah beban kepada rakyat.

“Kenapa tergesa-gesa untuk pinda? Apakah motif sebenar KKM?

“Justeru, PEMBELA mendesak KKM untuk menarik balik cadangan ini dengan segera,” katanya.


Russia terus mengganas, lancar serangan udara ke kilang besi Mariupol

MARIUPOL, 23 Ramadan 1443H, Isnin – Tentera Russia dilaporkan menyerbu Kilang Besi Azovstal di tenggara Mariupol, semalam walaupun Presiden Vladimir Putin minggu lalu memberi jaminan tidak akan menyerang kompleks berkenaan.

Tentera Ukraine menerusi Facebook berkata, tentera Russia telah menembak ke kawasan Azovstal serta melancarkan serangan udara ke arah infrastuktur awam.

Komando Briged Marin Ukraine ke-36, Sehiy Volyna menerusi temu bual bersama Ahli Parlimen pembangkang yang ditayangkan di YouTube berkata, tentera Russia menyerang kompleks melalui serangan udara.

“Kami membantu menyelamatkan mangsa dan situasi di sini sangat kritikal, ramai kakitangan yang kebanyakkan lelaki cedera dan ada sebahagian terkorban,” katanya.

Sementara itu, Konstantin Ivaschenko yang dilantik sebagai Datuk Bandar Mariupol oleh Russia tetapi tidak diiktiraf Ukraine menafikan sebarang pertempuran di kawasan kompleks berkenaan.

Kilang Besi Azovstal merupakan kubu kuat di Mariupol, sebuah bandar yang menyaksikan pengeboman berterusan sejak permulaan pencerobohan Russia – Ukraine pada 24 Februari lalu.

Semalam, Penasihat Presiden Ukraine, Oleksiy Arestovych menerusi Facebook berkata, tentera Russia cuba membunuh semua pekerja kilang berkenaan dan lebih 1,000 orang awam yang bersembunyi di dalamnya.

Bagaimanapun, Russia menafikan menyasarkan orang awam dalam apa yang dipanggil ‘operasi kententeraan khas’ untuk memusnahkan tentera Ukraine.

Bagaimanapun, Arestovych dalam video yang dikeluarkan oleh Pejabat Presiden berkata, Ukraine telah menawarkan rundingan istimewa dengan Russia bagi membincangkan nasib orang awam dan tentera Ukraine yang masih terperangkap di kompleks berkenaan. – Agensi


Bersatu masuk MN untuk kekalkan pengaruh

Oleh Fazleen Safina

BANGI, 25 Zulhijjah 1441H, Sabtu – Perdana Menteri Tan Sri Muhyiddin Yassin pastinya akan terus menerajui kepimpinan politik negara, meskipun Bersatu memutuskan untuk menyertai Muafakat Nasional (MN).

Penganalisis politik, Dr Syed Agil Syed Alsagoff berkata, penyertaan Bersatu dalam MN sebenarnya tindakan strategik untuk parti itu mengekalkan pengaruh politik mereka.

Beliau berkata, dengan adanya gabungan tiga parti – UMNO, PAS dan Bersatu dibawah MN – pakatan itu akan menjadi lebih dinamik dan diharap dapat memperjuangkan nasib masa depan politik Melayu dan Islam.

“Kalau kita perhatikan, perpaduan parti amat diperlukan kerana ia dapat mengukuhkan lagi sistem politik negara.

“…ia bukan berbentuk ‘racism’ (perkauman), tetapi sebenarnya sistem politik Melayu sudah banyak mengalami ombak badai sejak UMNO diwujudkan,” katanya.

Dr Syed Agil berkata, meskipun UMNO mendominasi MN dengan memiliki lebih daripada 40 kerusi berbanding Bersatu dan PAS, namun pengaruh Muhyiddin dalam sistem politik negara adalah besar ketika ini.

“Bersatu masuk MN bukan kosong-kosong dan ia pun ada satu permintaan dan persetujuan yang perlu diikuti bersama.

“Walaupun dalam banyak situasi UMNO banyak mendominasi sistem politik, tetapi UMNO juga harus seimbang kerana ada dua parti yang akan bersama-sama membantu dalam kerajaan, “ katanya ketika dihubungi Ismaweb.net hari ini.

Terdahulu, Muhyiddin memaklumkan, penyertaan Bersatu dalam MN akan dimuktamadkan dalam masa terdekat.

Katanya, Majlis Pimpinan Tertinggi Bersatu telah bersetuju untuk menyertai MN yang mendukung Perikatan Nasional sebagai gabungan besar.

“Saya percaya inilah pilihan terbaik untuk Bersatu. Kita memilih untuk berada dalam satu jemaah besar yang menghimpunkan parti-parti utama di negara kita.

“Dengan terbentuknya penyatuan antara Bersatu, UMNO, PAS dan parti-parti lain dalam kerajaan Perikatan Nasional, sebahagian besar sokongan rakyat telah pun berada di pihak kita,” katanya.


Kesatuan Eropah seru ketegangan Gaza dihentikan

BRUSSELS, Muharam 1444H, Ahad – Kesatuan Eropah (EU) pada Sabtu menggesa semua pihak agar mengelakkan sebarang tindakan yang boleh meningkatkan ketegangan dan kematian di Semenanjung Gaza.

“Kesatuan Eropah menyeru agar semua pihak menghentikan sebarang provokasi demi mengelakkan angka korban daripada meningkat, di Gaza dan kawasan sekitarnya,” lapor Agensi Anadolu memetik jurucakap utama perkhidmatan diplomatik blok itu, Peter Stano, dalam satu kenyataan.

Blok itu “mengikuti perkembangan situasi semasa dengan penuh kebimbangan” susulan ketegangan berterusan hingga “mengakibatkan kematian orang awam termasuk seorang kanak-kanak perempuan Palestin berusia lima tahun”, menurut kenyataan itu.

Stano mengakui hak Israel untuk melindungi penduduknya tetapi memberi amaran bahawa “konflik yang lebih serius” sehingga mengakibatkan lebih banyak nyawa terkorban dan penderitaan di kedua-dua pihak harus dielakkan, menurut Agensi Anadolu.

Beliau juga mengulangi gesaan EU untuk sesi dialog “bagi memulihkan halatuju politik dan memastikan situasi yang mampan” di rantau itu.

Sekurang-kurangnya 24 rakyat Palestin terbunuh manakala 215 lagi cedera dalam serangan udara Israel di Semenanjung Gaza sejak Jumaat.

Serangan itu berlaku di tengah-tengah ketegangan yang meningkat di seluruh wilayah Palestin sejak Isnin, apabila tentera Israel menahan seorang pemimpin kanan Jihad Islam, Bassam al-Saadi, dalam serbuan di bandar Jenin. – Bernama


Pahang tak bertindak semborono usir penceroboh tanah

KUANTAN, 9 Jamadilawal 1442H, Khamis – Kerajaan Pahang tidak bertindak secara semborono dalam mengeluarkan notis pengusiran terhadap pekebun haram durian Musang King di Raub.

Sebaliknya, notis berkenaan dikeluarkan bagi memastikan semua tanah milik kerajaan negeri yang diteroka secara haram termasuk aktiviti pertanian, perumahah atau sektor perindustrian diambil kembali.

Ini bagi memacu kegemilangan negeri itu, khususnya daripada sudut ekonomi dan kelestarian alam sekitar.

Pengerusi Jawatankuasa Pelancongan, Kebudayaan, Alam Sekitar, Perladangan dan Komoditi negeri, Datuk Seri Mohd Sharkar Shamsuddin berkata, ketegasan kerajaan negeri wajar diteruskan di Raub dan seluruh negeri itu kelak.

Beliau memberi contoh isu sama mengenai penerokaan tanah Lembah Bertam dan Sungai Ichat di Cameron Highlands sebelum ini.

Tegasnya lagi, pekebun durian Musang King di Raub tiada hak menentang usaha kerajaan negeri disebabkan mereka secara terang-terangaan menceroboh tanah milik kerajaan negeri.

“Tanah itu merupakan hak kerajaan negeri dan menjadi tanggungjawab kerajaan negeri untuk mengambil tindakan.

“Ia juga menjadi hak kerajaan negeri untuk mencari penyelesaian terbaik berhubung isu pencerobohan tanah di Raub.

“Semoga isu berkenaan menjadi pengajaran kepada semua pihak supaya tidak sewenang-wenangnya menceroboh tanah kerajaan secara haram,” katanya seperti dilapor Harian Metro hari ini.

Semalam. Mahkamah Tinggi di sini, menolak permohonan 204 pekebun durian Musang King di sekitar Raub untuk mendapatkan kebenaran semakan kehakiman terhadap notis arahan pengosongan tanah yang dikeluarkan kerajaan negeri Pahang.

Hakim Datuk Zainal Azman Ab Aziz membuat keputusan itu dalam prosiding dengan hanya pihak berkenaan dibenarkan masuk ke dalam mahkamah, difahamkan atas faktor penjarakan sosial.

Susulan keputusan itu, Menteri Besar Datuk Seri Wan Rosdy Wan Ismail berkata, kerajaan negeri bersyukur di atas keputusan Mahkamah Tinggi menolak permohonan 204 pekebun durian Musang King di sekitar Raub untuk mendapatkan kebenaran semakan kehakiman terhadap notis arahan pengosongan tanah yang dikeluarkan kerajaan negeri.

Justeru, beliau berkata, operasi penguatkuasaan pengosongan tanah ditanam pokok durian Musang King akan dilaksanakan pada bila-bila masa.


KKM umum keputusan pemakaian pelitup muka dalam masa terdekat

KUALA LUMPUR, 5 Safar 1444H, Jumaat – Isu berhubung pemansuhan pemakaian pelitup muka di kawasan tertutup telah pun dibincangkan di peringkat dalaman di Kementerian Kesihatan (KKM) dan keputusan mengenai perkara itu akan diumumkan dalam masa yang terdekat, kata Menteri Kesihatan Khairy Jamaluddin.

“Kita sudah bincang mengenainya di peringkat dalaman, pada dasarnya kita sudah tahu keputusannya, beri saya beberapa hari lagi,” katanya dalam sidang media selepas pelancaran Majlis Pelancaran Hab Teknologi Kesihatan Sandbox Teknologi dan Inovasi Nasional di MRANTI Park, di sini hari ini.

Beliau berkata demikian ketika diminta mengulas mengenai saranan Persatuan Perubatan Malaysia (MMA) pada Rabu, yang mengesyor kerajaan untuk mengkaji semula prosedur operasi standard (SOP) penggunaan pelitup muka di kawasan tertutup, susulan amalan yang semakin meningkat di negara-negara lain termasuk Singapura.

Presiden MMA Dr Koh Kar Chai dilaporkan berkata ini kerana jumlah kes COVID-19 negara telah mencapai tahap mendatar.

Sementara itu Khairy berkata Kementerian Kesihatan (KKM) masih sedang membuat penilaian mengenai tindakan United State Food and Drug Administration (US FDA) yang telah memberi kebenaran untuk pemberian suntikan penggalak (vaksin) yang menyasarkan varian Omicron BA.5.

“Kita juga ada kumpulan kerja bagi vaksin COVID-19 yang akan menilai data-data yang berkaitan di Amerika berhubung perkara ini, dan mereka akan membuat pelbagai saranan nanti. Kita tidak mahu tergesa-gesa dalam perkara ini dan membuat keputusan yang silap,” katanya. – Bernama


Tok Mat mahu BN proaktif, giat bongkar betapa gagalnya PH dan PN

KUALA LUMPUR, 1 Zulkaedah 1443H, Rabu – Barisan Nasional (BN) harus diperkenalkan semula kepada masyarakat dengan tawaran-tawaran dan penampilan baharu, kata Datuk Seri Mohamad Hasan.

“Siapa kita, ke mana kita mahu bawa Malaysia, apa lebihnya kita dengan yang lain. Semua ini mesti difikirkan dan dihidupkan kembali dengan nafas baharu.

“Sebabnya mudah. Zaman sudah berubah. Generasi sudah silih berganti. Masakan BN terus terperangkap dalam ‘nostalgia silamnya’?

“Hanya kerana kita pernah berjaya dahulu, dengan cara sebelum ini, tidak bermakna, kita akan terus berjaya dengan cara yang sama,” katanya pada Konvensyen Barisan Nasional, hari ini.

Justeru katanya, BN bersedia untuk melancarkan serangan bagi mengubah persepsi orang ramai terhadapnya pada pilihan raya umum akan datang.

“Kami perlu mula menyerang dengan lebih banyak dan menjadi ‘offensive’, tidak hanya menunggu dan berada di tahap ‘defensive’.

“Jangan serahkan kepada Bossku sahaja untuk menyerang,” katanya, merujuk kepada Pengerusi penasihat Barisan Nasional, Datuk Seri Najib Razak.

Timbalan Pengerusi BN itu mengakui kadang-kadang berasa sangat kesal, atas sikap berdiam diri, yang mana jentera parti-parti komponen nampak tidak berupaya menangkis tohmahan lawan dengan radikal dan berkesan.

“Bukannya kita ini parti yang tidak ada sumber dan kekuatan. Kita ada pelbagai sumber dan kelebihan. Jadi gunakanlah.

“Pendekatan tunggu dan lihat, dan menjawab hanya apabila diserang ini, mesti segera berakhir. Kita mesti aktif, proaktif dan giat membongkar betapa gagalnya PH dan PN selama ini,” katanya.


57 MP Demokrat gesa AS ketuai siasatan kes bunuh wartawan Al Jazeera

WASHINGTON, 20 Syawal 1443H, Sabtu – 57 Ahli Parlimen Demokrat menulis surat kepada Pengarah Biro Penyiasatan Persekutuan (FBI), Christopher Wray dan Setiausaha Negara, Antony Blinken meminta Amerika Syarikat (AS) mengetuai siasatan kes pembunuhan wartawan Al Jazeera, Shireen Abu Akleh.

“Kami meminta Jabatan Negara dan FBI menjalankan siasatan ke atas kematian Shireen,” tulis kumpulan penggubal undang-undang itu.

Shireen yang berkhidmat selama 25 tahun sebagai wartawan dibunuh oleh tentera rejim Zionis ketika dia membuat liputan di Kem Pelarian Jenin, Tebing Barat.

Israel pada mulanya menyalahkan lelaki bersenjata Palestin atas kematian Shireen, tetapi kemudian berundur dan berkata mereka akan menyiasat dari mana peluru itu datang.

“Tentera Israel mendakwa mangsa terperangkap di antara tembakan antara pejuang Palestin dan Angkatan Pertahanan Israel.

“Bagaimanapun, media dan saksi mempunyai laporan yang bercanggah,” tulis penggubal undang-undang AS, semalam.

Mereka mengalu-alukan kenyataan dan tindakan yang diambil oleh pentadbiran Biden, yang  mengutuk kematian Shireen dan menggesa siasatan dijalankan.

Sebaliknya, pentadbiran Biden mendakwa, Israel kononnya mampu menjalankan siasatan menyeluruh sendiri.

“Sebagai rakyat Amerika, Shireen berhak mendapat perlindungan penuh yang diberikan kepada warga AS yang tinggal di luar negara.

“Kami mempunyai kewajipan untuk melindungi warga Amerika yang melaporkan di luar negara,” denikian menurut surat yang diketuai bersama oleh Ahli Kongres Andre Carson, Bill Pascrell dan Lou Correa.

Tentera Israel juga dikritik kerana keganasan mereka ketika perarakan pengebumian Shireen.

Ketika jenazahnya diusung, ratusan rakyat Palestin kelihatan mengibarkan bendera Palestin.

Kemudian, rejim haram Israel meluru ke arah orang yang berkabung, menyerang mereka dengan belantan, termasuk pengusung hingga menyebabkan keranda jatuh. – Agensi


Belanjawan 2022 perlu fokus tingkatkan pendapatan, gaji rakyat

Oleh Ainul Illia Meor Suzurudin

BANGI, 28 Muharram 1443H, Isnin – Ekonomi negara akan benar-benar menunjukkan pemulihan dan perkembangan positif dengan pertumbuhan Keluaran Dalam Negara Kasar (KDNK) dijangka melebihi 6 peratus pada tahun 2022 nanti.

Pensyarah Kanan Putra Business School, Prof Madya Dr Ahmed Razman Abdul Latiff berkata, pertumbuhan positif ini semestinya akan bergantung kepada Rancangan Malaysia Ke-12 (RMK12) dan Belanjawan 2022 yang akan diumumkan bulan depan, kerana segala dasar, polisi dan inisiatif akan datang daripada kedua-dua pelan ini.

Pastinya, peniaga dan pelabur antara pihak utama yang sememangnya menunggu intipati daripada pelan berkenaan.

“Apa yang saya lihat ialah Belanjawan 2022 akan kekal menumpukan inisiatif ke atas rakyat merangkumi pelbagai golongan seperti golongan rentan, B40 dan juga M40.

“Belanjawan 2022 juga akan memastikan kelangsungan perniagaan dan pada masa yang sama memfokuskan kepada penjanaan sumber hasil daripada ekonomi baharu dan ekonomi sedia ada.

“Namun sudah tentu rakyat, peniaga dan pelabur mahukan juga inisiatif yang lebih bersifat mampan dan mampu memberi impak yang tinggi,” katanya ketika dihubungi Ismaweb.net, hari ini.

Beliau melihat fokus utama yang perlu dilakukan oleh pihak kerajaan dalam Belanjawan 2022 adalah mengurangkan kadar pengangguran seminimum yang boleh.

Ini kerana, jumlah penganggur di Malaysia dengan anggaran kira-kira lebih 700,000 adalah terlalu tinggi sementara lebih 200,000 graduan sedang menganggur.

“Program Jana Kerjaya yang diumumkan dalam Belanjawan 2021 yang sepatutnya menyediakan 500,000 peluang pekerjaan baharu hanya mampu mewujudkan 30,000 pekerjaan baharu sahaja,” katanya.

Bukan itu sahaja, tegasnya, Belanjawan 2022 harus juga memfokuskan kepada peningkatan pendapatan dan gaji rakyat kerana pada tahun 2020, gaji purata rakyat telah jatuh kepada 9 peratus.

Dr Ahmed Razman juga berkata, rakyat mahu melihat penambahbaikan ke atas inisiatif sedia ada seperti memansuhkan faedah terakru yang dikenakan kepada peminjam yang mengambil moratorium.

“Dan Belanjawan 2022 juga harus memfokuskan kepada memastikan jumlah perniagaan yang gulung tikar diminimunkan dengan memastikan golongan peniaga mendapat bantuan yang sewajarnya, bukan sahaja moratorium pinjaman tetapi moratorium sewa bangunan dan cukai taksiran.

“Selain itu, ekonomi baharu seperti ekonomi digital dan agro makanan harus terus didukung dan disokong supaya rakyat mampu menjadi warga yang berkemahiran tinggi dan mampu menjana pendapatan di peringkat global,” katanya.


TH beri amaran skim pelaburan palsu di Telegram

BANGI, 23 Zulkaedah 1444H, Isnin – Lembaga Tabung Haji (TH) meminta orang ramai supaya berhati-hati dan tidak mudah percaya dengan tawaran pelaburan yang menjanjikan pulangan wang tunai yang lumayan.

Dalam satu kenyataan, TH memaklumkan, terdapat pihak yang tidak bertanggungjawab menyamar dan menggunakan logo TH serta menawarkan skim pelaburan yang menjanjikan keuntungan lumayan di platform Telegram.

Scammer itu turut menubuhkan Group Chat (Tabung Haji & Pelaburan) di platform Telegram untuk melakukan kegiatan pelaburan dengan menjanjikan keuntungan yang tidak munasabah.

“TH terus komited untuk memberi peringatan dan nasihat berkaitan perkara ini kepada para pendeposit di platform-platform komunikasi rasmi TH,” katanya.

TH turut menasihatkan supaya pendeposit mahupun orang ramai untuk tidak percaya dengan tawaran dari pihak ketiga.

“Untuk sebarang pertanyaan, anda boleh hubungi Tabung Haji Contact Centre (THCC) di talian 03-6207 1919,” katanya.


Bunuh diri: Khidmat nasihat kepada individu alami pelbagai masalah

KUALA LUMPUR, 20 Zulkaedah 1442H, Khamis  – Individu yang mengalami masalah seperti kewangan, kesihatan, tekanan perasaan, kemurungan, masalah keluarga dan lain-lain perlu diberikan bantuan khidmat nasihat, selain sokongan ahli keluarga dan rakan-rakan terdekat.

Pengarah Jabatan Siasatan Jenayah (JSJ) Bukit Aman Datuk Seri Abd Jalil Hassan berkata, hasil siasatan JSJ mendapati tiga punca utama yang menyebabkan kejadian bunuh diri adalah kerana tekanan perasaan, masalah keluarga dan faktor kewangan.

“Sebanyak 468 kes bunuh diri dicatatkan bermula Januari hingga Mei tahun ini di seluruh negara dan 609 kes serta 631 kes masing-masing pada tahun 2019 dan 2020.

“Sepanjang tempoh 2019 hingga Mei 2021, pecahan mengikut jantina adalah seramai 281 lelaki dan 1,427 wanita dilaporkan membunuh diri. Kebanyakan mangsa berusia 15 hingga 18 tahun dengan jumlah 872 orang manakala mangsa berumur 19 hingga 40 tahun pula seramai 668 orang,” katanya dalam satu kenyataan hari ini.

Abd Jalil berkata, secara purata, sebanyak dua kes dicatatkan setiap hari sepanjang tempoh 2019 hingga Mei 2021.

Beliau berkata, Johor mencatatkan kes tertinggi pada tahun 2019 dan 2020 iaitu sebanyak 101 kes manakala bagi tahun ini sehingga Mei pula, Selangor telah mencatatkan kes tertinggi dengan 117 kes.

Abd Jalil berkata, berdasarkan trend kejadian bunuh diri yang berlaku, semua pihak yang bertanggungjawab terutamanya masyarakat harus memainkan peranan penting bagi membendung isu ini. -Bernama


Neraca kewalian yang hakiki dengan pertimbangan syarak

TULAR pula isu siapa wali Allah dan apakah pula petandanya serta tidak pula menghukum seseorang berdasarkan perbuatan zahirnya.

Saya cuma ingin kongsi beberapa isi penting :

1. Syariat adalah pemberat utama dalam menilai status manusia. Hanya dengannya diketahui status sebenar seseorang. Al-Imam Al-Izz Ibnu Abd Salam RHM (meninggal 660H) menyebut :

“Syarak adalah penimbang yang menimbang (nilai) manusia, hanya dengannyalah diketahui nilai untung rugi yang sebenar.

Barangsiapa yang berat pertimbangan syarak padanya, maka dia adalah daripada kalangan para wali Allah. Kadar berat itu pula berbeza-beza mengikut tahapan masing-masing.

Barangsiapa yang ringan pertimbangan syarak padanya, maka mereka adalah golongan yang rugi. Kadar ringannya timbangan itu pula berbeza mengikut tahapan masing-masing” – Qawaid Al-Ahkam (2/229-230)

2. Agama tidak pernah mengasingkan antara syariat, akidah dan tasawwuf dalam beramal. Ia hanya diasingkan pada sudut topik perbincangan sahaja. Akidah berbicara mengenai keyakinan, syariat berbicara mengenai perbuatan luaran, dan tasawwuf berkenaan akhlak dan perjalanan hati (perbuatan dalaman).

Adapun dalam beramal, kesemuanya adalah kesepaduan dan setiap satu menjadi rukun kepada yang lain bagi membentuk ‘insan kamil’ dengan keberagamaan yang sempurna.

Hilangnya salah satu, akan mencari kesempurnaan beragama pada manusia hingga dikhuatiri boleh sampai ke tahap digolongkan dalam golongan ahli bid’ah, zindiq, ajaran sesat, atau pelaku maksiat.

3. Dengan definisi wali Allah seperti di atas, tidak timbul isu siapa wali atau siapa tidak, yang timbul adalah siapa yang berpegang dengan syariat itulah yang patut diikuti, yang menolaknya pula yang wajar ditolak.

Atas sebab itu juga, ‘karamah’ (perkara yang berlaku berlawanan dengan adat) yang sekiranya dizahirkan oleh Allah SWT kepada aulia-Nya, ia tidaklah menjadi kegilaan orang atau punca kepercayaan kepada seseorang.

Ini kerana kayu ukur dan pertimbangan dalam iqtida’ (mengikut dan meneladani) seseorang adalah pada ‘istiqamah’ iaitu tetap berada di atas jalan lurus, jalan syariat, dan jalan Nabi SAW, bukanlah pada ‘karamah’ yang dizahirkan.

Ibnu Atha’illah RHM menyebut dalam Al-Hikam : “Boleh jadi seseorang itu dikurniakan karamah, dalam masa yang sama istiqamahnya belum lagi sempurna”.

Atas sebab itu ulamak menyebut bahawa seseorang mukmin yang benar imannya, akan meminta pada Allah SWT untuk mendapat istiqamah, bukan pula meminta-minta karamah (seperti berjalan atas air, terbang di langit dan seumpamanya).

Moga kita dipandu Allah SWT dalam meniti jalan-jalan istiqamah hingga bertemu-Nya.

Ustaz Syamil Esa


Jerebu: Negeri Sembilan, Johor catat IPU tidak sihat

BANGI, 15 Rabiulawal 1445H, Ahad – Bacaan indeks pencemar udara (IPU) di empat kawasan membabitkan dua negeri di Semenanjung mencatatkan tahap tidak sihat sehingga jam 11 pagi tadi.

Berdasarkan laman web Sistem Pengurusan Indeks Pencemaran Udara Malaysia (APIMS), IPU tertinggi direkodkan di Larkin, Johor dengan bacaan 155 diikuti Nilai, Negeri Sembilan (124); Port Dickson, Negeri Sembilan (109) dan Batu Pahat, Johor (104).

Malah, peta taburan IPU di laman web tersebut menunjukkan, sebanyak 51 stesen APIMS di seluruh negara mencatatkan bacaan IPU sederhana.

Manakala 13 stesen lagi mencatatkan bacaan baik iaitu di Sabah dan Sarawak.

Sebagai rekod, bacaan IPU antara 0 hingga 50 dikategorikan sebagai baik, 51 hingga 100 (sederhana), 101 hingga 200 (tidak sihat), 201 hingga 300 (sangat tidak sihat) dan 300 ke atas sebagai berbahaya.

Orang ramai boleh merujuk laman web APIMS untuk mengetahui bacaan IPU terkini.


Sesiapa saja boleh bertanding kerusi Parlimen Tambun

IPOH,5 Zulkaedah 1443H, Ahad –  Sesiapa sahaja boleh bertanding bagi merebut kerusi Parlimen Tambun pada Pilihan Raya Umum ke-15 (PRU15) nanti, kata Ahli Parlimen kawasan itu Datuk Seri Ahmad Faizal Azumu.

Menteri Belia dan Sukan itu berkata, ini kerana Malaysia mengamalkan sistem demokrasi.

“Abdul Aziz Bari (Ketua Pembangkang Perak) bukan mahu lawan saya seorang, tetapi semua orang dia mahu lawan.

“Dalam negara demokrasi ini bukan sahaja Abdul Aziz Bari tetapi isterinya pun boleh, tiada masalah kerana semua orang boleh bertanding,” katanya ketika ditemui pemberita selepas merasmikan program Liga Sukan Malaysia (MSL) Daerah Kinta 2022 di X Park Sunway City, hari ini.

Beliau berkata demikian bagi mengulas kenyataan Abdul Aziz yang juga Ahli Dewan Undangan Negeri (ADUN) Tebing Tinggi dari DAP pada 22 Mei lepas, yang menyatakan hasrat untuk mencabar bekas Menteri Besar Perak itu di kerusi Parlimen Tambun pada PRU15 dan mempertahankan kerusi DUN Tebing Tinggi yang disandangnya ketika ini.

Ahmad Faizal turut mengingatkan bakal-bakal calon yang berhasrat untuk merampas kerusi Tambun supaya tidak berpolitik dengan memburukkan seseorang individu dengan cara tidak baik dan taksub, sehingga menjejaskan perpaduan dan sebagainya.

“Ada adab-adab di Malaysia ini yang boleh dijaga dengan baik. Berpolitik ini bukan untuk diri sendiri tetapi untuk orang ramai,” katanya yang juga ADUN Chenderiang. – Bernama


Kerajaan Perak boleh diperintah tanpa orang politik?

BANGI, 19 Rabiulakhir 1442H, Sabtu – Pentadbiran negeri Perak boleh diperintah oleh pegawai-pegawai kerajaan tanpa perlu membabitkan ahli politik.

Felo Penyelidik (Undang-Undang dan Perlembagaan) Universiti Teknologi Malaysia (UTM), Dr Muhammad Fathi Yusof berkata, langkah itu mungkin antara jalan penyelesaian dalam menangani kemelut politik di Perak ketika rakyat masih bergelut dengan masalah ekonomi dan pandemik COVID-19.

Ini selepas, Menteri Besarnya, Datuk Seri Ahmad Faizal Azumu gagal memperoleh sokongan majoriti dalam usul keyakinan ahli dewan terhadap Menteri Besar pada persidangan Dewan Undangan Negeri (DUN).

Dalam undian yang dijalankan, Ahmad Faizal yang juga Ahli Dewan Undangan Negeri (ADUN) Chenderiang hanya mendapat 10 undi, berbanding 48 menolak manakala satu berkecuali.

Usul itu dibawa Datuk Abd Manap Hashim (BN-Pengkalan Baru) atas alasan untuk membuktikan Ahmad Faizal mempunyai sokongan padu daripada semua 59 ADUN sebagai seorang Menteri Besar.

Dr Muhammad Fathi berkata, pembentukan pentadbiran tanpa membabitkan orang politik boleh berlaku sekiranya Yang di-Pertuan Agong mengisytihar darurat di bawah Perkara 150(1) atas faktor ancaman ekonomi.

Ini kerana, beliau berkata, jika Pilhan Raya Negeri (PRN) dilaksanakan akan ada risiko besar kepada wabak dan ekonomi rakyat.

Oleh itu, katanya, Agong akan memberikan kuasa eksekutif kepada Sultan Perak di bawah Perkara 150 (4).

“Sultan Perak menurunkan kuasa kepada pegawai-pegawai kerajaan yang diketuai oleh Setiausah Kerajaan Negeri tanpa melibatkan orang politik.

“Kita tunggu perkembangan sehari dua ini, jika orang politik gagal mencari jalan penyelesaian, mungkin ini pilihan yang ada sementara menunggu PRN atau Pilihan Raya Umum Ke-15 bila wabak dah reda,” katanya dalam kenyataan, hari ini.